**ПРОТОКОЛ ОТ ПЕТОТО ИЗВЪНРЕДНО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 16 февруари 2024 година, начало 09:00 часа**

От общо 51 общински съветници присъстваха 49. Отсъстваха Асен Ласонин и Веселин Велчев. Заседанието беше открито и ръководено от акад. Христо Белоев, дтн - Председател на Общински съвет – Русе.

**Акад. Христо Белоев:** Стартираме проверка на кворума. Четиридесет и пет общински съветници са се регистрирали, имаме необходимия кворум. Откривам извънредното заседание на общинския съвет. Дневния ред така както сме го обявили от пет точки. Само ще обявя, извън дневния ред две декларации са заявени. Като гласуваме и ще дам думата. Така, гласуваме дневния ред.

**КВОРУМ – 47. С 47 „за“, 0 „против“ и 0 „въздържали се“ се прие**

**ДНЕВЕН РЕД:**

1. К.л. № 104 Учредяване безвъзмездно право на ползване върху част от недвижим имот – частна общинска собственост, с адрес: град Русе, ул. „Княжеска“ №15, ет. 1
2. Процедура чрез подбор на проекти BG14MFPR001-3.001 „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие”
3. К.л. № 105 Приемане на отчет за изпълнение на Програма за развитие на туризма в Община Русе за 2023 г. и приемане на Програма за развитие на туризма на Община Русе за 2024 г.
4. К.л. № 106 Приемане бюджет на Община Русе за 2024 г. и приложенията към него /с преходен остатък/
5. Определяне на зам.-делегат на Общински съвет – Русе в Националното сдружение на общините в Република България

**Акад. Христо Белоев:** По точка извън дневния ред, от името на група за декларация, давам думата на Станимир Станчев, СДС.

**Г-н Станимир Станчев:** Уважаеми господин Кмет, уважаеми господин Председател, уважаеми колеги общински съветници, уважаеми представители на медиите и скъпи гости. Ще произнеса Декларация от името на групата на „СДС – Гражданите“. Ние, общинските съветници от групата на „СДС – Гражданите“ остро осъждаме вандалския акт и поругаване на паметници, поставени да служат за почит и спомен на жертвите от тоталитаризма в нашия регион. Осъждаме инцидента засягащ паметника на жертвите на тоталитаризма в гр. Русе, намиращ се в градинката на пл. „Оборище“, както и неговите за сега неизвестни автори. Паметника първоначално бе надраскан, след това върху него бе поставена тоалетна чиния боядисана в синьо и жълто. Този хулигански и вандалски акт представлява непознаване на българската история, демонстрира неуважение и безразличие към паметта на достойни българи, страдалци и жертви на развилите се варварски страсти на малограмотни хора, завзели властта в България, подпомогнати от дулото на съветския шмайзер. Русенци са особено чувствителни към масовото избиване на … на българската нация – индустриални, интелектуалци, учители, хора народни будители. Русе никога няма да забрави директорът на Мъжка гимназия Нико Просенечки и неговата съпруга Тонка Обретенова Просенечка, внучка на Баба Тонка, застреляна без съд и присъда в първите дни след преврата на 9 септември 1944 година. Гробът им и до сега не е известен. Такава е съдбата на хиляди българи, станали жертви на престъпници. Хиляди са и жертвите на Народния съд, издал смъртни присъди на депутати, офицери, министри, учители, артисти, журналисти, художници. Черната дата 1 февруари 1945 година ще остане в историята ни. На този ден почитаме отнетия живот на интелектуалния елит на страната ни. За десетки години е прекъснато естественото развитие и приемственост в българската култура. Настояваме органите на властта да разкрият извършителите на вандалските действия и спешно да ги предадат на правосъдието за налагане на справедливи наказания. Този безсмислен и отвратителен акт е предупреждение към демократичната общност в България, да пазим историческата памет и да почитаме жертвите на престъпния комунистически режим в България. Да не допускаме гавра с паметта на … жертви. Благодаря ви.

**Акад. Христо Белоев:** Благодаря. По точка извън дневния ред, декларация Мариян Димитров, „Възраждане“.

**Г-н Мариян Димитров:** Уважаеми общински съветници, уважаеми граждани. Декларация от името на Партия „Възраждане“. Ние, общинските съветници от Политическа партия „Възраждане“ – Русе силно сме възмутени от хигиената и замърсяването с боклук в кварталите „Здравец“, „Здравец – Изток“, „Родина 1, 2 и 3“, както и в централната градска част. За по-малко от месец, на 10.01, 07.02 и след няколко часа на 08.02, техниката на … „Нелсън чистота“ ЕООД се повреди тотално и се наруши графика на сметосъбирането. Около контейнерите се натрупаха огромни купчини битови отпадъци, които фирмата не успя да извози с камионите за едрогабаритни отпадъци. До кога ще е така? Техниката пак се счупи и боклука ни заля. Няма оправия с тази мръсотия. Такса смет се повиши, но проблема пак не се реши. Аварията е в управленските решения. Когато си плащаме такса смет, никой не ни пита, кой събира смет и ние колко сме аварирали финансово, пишат гражданите на Русе в социалните мрежи. По този повод, ние общинските съветници от Политическа партия „Възраждане“ – Русе настояваме администрацията на общината да наложи на фирмата-изпълнител на услугата най-строгите санкции предвидени в концесионния договор, за което да бъдат информирани гражданите на Русе и общинските съветници. Също така тази фирма да не бъде допускана до новата концесионна процедура, тъй като е недобросъвестен изпълнител, който не е подсигурил надеждна техника и необходимата резервна техника. Отговорността за това състояние на нещата е изцяло на кмета Пенчо Милков и на неговия управленски екип. Благодаря ви.

**Точка 1**

**К.л. № 104 Учредяване безвъзмездно право на ползване върху част от недвижим имот – частна общинска собственост, с адрес: град Русе, ул. „Княжеска“ №15, ет. 1**

**Акад. Христо Белоев:** Златомира Стефанова.

**Г-жа Златомира Стефанова:** Добро утро на всички. Уважаеми господин Председател, уважаеми господин Кмет, уважаеми общински съветници. Първия контролен лист, предложението е по повод постъпило писмо от фондацията „Русе – град на свободния дух“ с искане да бъде предоставена безвъзмездно за ползване част от помещение. Помещенията са с площ 29,85 кв. метра и предназначение за офис на адрес гр. Русе, ул. „Княжеска“ № 15, ет. 1 за срок от 10 години. Фондация „Русе – град на свободния дух“ е юридическо лице с нестопанска цел във връзка с осъществяване на обществено полезна дейност. До настоящия момент фондацията се помещаваше в обект на етаж 3 на бул. „Скобелев“ 45 в гр. Русе, което помещение освобождаваме за нуждите на Дирекция „Инспекторат“ при община Русе. Благодаря ви, че ще подкрепите.

**Акад. Христо Белоев:** Благодаря. Не виждам заявки за изказвания. Гласуваме точката.

**КВОРУМ – 47. С 46 „за“, 0 „против“ и 1 „въздържали се“ се прие**

**РЕШЕНИЕ № 116**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 39, ал. 2 и ал. 4, чл. 8, ал. 1 и ал. 9 от ЗОС, чл. 44, ал. 2 и ал. 4 от Наредба №1 за общинската собственост на Общински съвет – Русе, Общински съвет – Русе реши:

1. Допълва годишната програма за управление и разпореждане с имоти общинска собственост за 2024 г. на Община Русе с учредяване безвъзмездно право на ползване върху част с площ 29,85 кв.м. от самостоятелен обект в сграда с идентификатор 63427.2.765.1.20 по Кадастралната карта и кадастралните регистри на гр. Русе, целият с площ 85,39 кв.м., разположен на първи етаж от масивна административно-жилищна сграда с идентификатор 63427.2.765.1, построена в поземлен имот с идентификатор 63427.2.765 по КККР на гр. Русе, с административен адрес: гр. Русе, ул. „Княжеска“ №15, с предназначение на самостоятелния обект: За офис, брой нива на обекта: 1, описан в АЧОС №6799 от 25.10.2012 г., вписан под №178, том 39, Н.Д. 7905, ДВР №14235, вх. №14638/26.10.2012 г. по описа на Службата по вписвания – Русе.

2. Дава съгласие за учредяване безвъзмездно право на ползване върху част с площ 29,85 кв.м. от самостоятелен обект в сграда с идентификатор 63427.2.765.1.20 по Кадастралната карта и кадастралните регистри на гр. Русе, целият с площ 85,39 кв.м., разположен на първи етаж от масивна административно-жилищна сграда с идентификатор 63427.2.765.1, построена в поземлен имот с идентификатор 63427.2.765 по КККР на гр. Русе, с административен адрес: гр. Русе, ул. „Княжеска“ №15, с предназначение на самостоятелния обект: За офис, брой нива на обекта: 1, описан в АЧОС №6799 от 25.10.2012 г., вписан под №178, том 39, Н.Д. 7905, ДВР №14235, вх. №14638/26.10.2012 г. по описа на Службата по вписвания – Русе, на Фондация „Русе – град на свободния дух“, ЕИК: 176461951, за срок от 10 /десет/ години.

Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 2**

**Процедура чрез подбор на проекти BG14MFPR001-3.001 „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие”**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Тази точка с удоволствие я докладвам, тъй като тя започна своето развитие в предишния мандат по предложение на кмета господин Милков. До сега град Русе не беше участвал в създаването на МИРГ и по негово предложение и със съгласието на общините Иваново и Борово стартирахме тази процедура, като това решение касае, всъщност това не е самото основаване на МИРГ-а, това са първите стъпки за Местната инициативна рибарска група, като започва с кандидатстване по развитието на стратегията и след отпускане на мерките, вече самите местни инициативни рибарски групи и НПО-та ще могат да кандидатстват. Това е една от може би най-ярките форми на децентрализация в държавата, когато ресурса се предоставя на НПО и на рибарските групи и те сами определят всъщност и решават за проектите си. Сега, първото, това което ви докладвахме на комисиите, в решението нямахме все още избраните НПО и фирми, които са подали и сдружения, които са подали искане. Как бяха избрани. Първо искам да ви кажа, че имаше много силно участие, много силно присъствие на местните инициативни рибарски групи и тези, които са подали искане освен община Иваново, имате допълнение, община Борово, „Тодоров 21“ ЕООД, „Мадикс“ ЕООД, Сдружение „Горен Дунав“ – Пиргово и Клуб по спортен риболов „Дунав – Русе“, като всички се обединиха, че това е добро. Така че, много ви моля да подкрепите стартирането на тази процедура. Благодаря ви. **Акад. Христо Белоев:** Благодаря. Кметът на общината.

 **Г-н Пенчо Милков:** Уважаеми господин Председател, уважаеми общински съветници, русенци. Ясно да се каже, кметовете на Русе, Иваново и Борово започват с тази инициатива, в случай че вие я подкрепите да вървим по пътя за изграждане на места, в които лодки могат да бъдат спускани в реката, да стоят в реката и рибарите да имат възможност легално и достойно да осъществяват своята дейност, нещо, което в годините назад не е направено, а в предния програмен период Русе не е участвал в тази възможност. С кметовете на Иваново и Борово сме решили наистина да направим три еднакви съоръжения, а вече бизнесът ще даде и други мерки, съпътстващи по програмата. Така че, наистина е много добра възможност. Благодаря ви.

 **Акад. Христо Белоев:** Благодаря. Заявки за изказване не виждам. Гласуваме точката с направените допълнения за включване на участниците.

**КВОРУМ – 48. С 47 „за“, 0 „против“ и 1 „въздържали се“ се прие**

**РЕШЕНИЕ № 117**

На основание чл.21, ал.1, т.15 от ЗМСМА, във връзка с предшестващо Решение № 1431, прието с Протокол № 50 от 13.07.2023г. от редовно проведено заседание на Общински съвет - Русе и във връзка с Критерии за допустимост на кандидатите, съгласно публикуваните 22.12.2023 г. - Условия за кандидатстване с проектни предложения за предоставяне на безвъзмездна финансова помощ по Процедура за подбор на проектни предложения BG14MFPR001-3.001 „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие”, Общински съвет – Русе реши:

1. Дава съгласие Община Русе да се включи в местно партньорство и да подпише партньорско споразумение, за реализиране на проекти по подхода ВОМР в периода 2021 – 2027 г., със следните партньори:
* Община Иваново, Булстат: 000530536, Седалище: 7088 Иваново, ул. „Олимпийска“ 75, представлявана от Георги Миланов - кмет на община Иваново;
* Община Борово, Булстат: 000530479, Седалище: 7174 Борово, ул. „Никола Вапцаров“ 1А, представлявана от Валентин Великов - кмет на община Борово;
* „Тодоров 21” ЕООД, ЕИК 204416230, адрес: гр. Русе, ул. „Доростол“ № 32, вх. 1, ет. 1, ап. 2, представлявано от Антони Стоянов Тодоров – управител;
* „Мадикс“ ЕООД, ЕИК 203410686, адрес: гр. Русе, ул. „Добрин Петков“ № 9 представлявано от Илиян Константинов Маджаров – управител;
* „Сдружение Горен Дунав - Пиргово", ЕИК 207699042, адрес: с. Пиргово, ул. „Трети март“ № 4, представлявано от Емил Димчев Райнов;
* „Клуб по спортен риболов "Дунав Русе", ЕИК 206348656, адрес: гр. Русе, ул. „Костур“ № 20, бл. 1, вх. 1, ет. 2, представлявано от Николай Валентинов Кутинчев.
1. Определя в територията на партньорството да се включат всички населени места от Община Русе, с изключение на градския агломерационен ареал – гр. Русе;
2. Определя за представител на Община Русе в местното партньорство и възлага да подпише споразумението за партньорство на Кмета на община Русе - Пенчо Милков
3. Дава съгласие за кандидатстване и реализиране на проект по процедура BG14MFPR001-3.001 „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие” чрез новосформираното местно партньорство, като за водещ партньор и кандидат за финансова помощ по проекта се определя Община Русе. За подписване на формуляра за кандидатстване се определя Пенчо Милков - Кмет на Община Русе.
4. Предвид кратките срокове за кандидатстване по процедурата, на основание чл. 60 от АПК, се допуска предварително изпълнение на Решението.

**Точка 3**

**К.л. № 105 Приемане на отчет за изпълнение на Програма за развитие на туризма в Община Русе за 2023 г. и приемане на Програма за развитие на туризма на Община Русе за 2024 г.**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Точката беше много обстойно разгледана в различните комисии, имаше и предложение, което ние приехме. Общинските съветници всяка година приемат отчета за Програмата за развитие на туризъм в предходната година и Програмата за развитие на туризма през 2024 година. Тук е много важно да се каже, че тази програма се предлага от консултативния съвет по въпросите на туризма на основание член 13, алинея 6 от туризма. Консултативният съвет, в който и аз съм участвала още преди да дойда в общината, от години наред всъщност е съставен от професионалисти в различните области, както и от туроператори, които основно се занимават с входящ туризъм, а не с изходящ. Програмата за туризма наистина цели реализация на основните приоритети и целите за развитието на общината и е един гъвкав документ. В средата на годината ние ще обявим, че ще набираме идеи, които могат да бъдат предложени, но разбира се, те следват едно много основно нещо или тъй наречената финансова рамка. Може би сте се запознали в подробности. Знам, че общинските съветници се запознават и виждате, че ние имаме няколко цели. Организиране на събития, участие в реклама, участие в конференции, като рамката на нашата програма е около 115 000 лева. Сега това е, който разбира долу-горе от финанси и от туризъм, знаете че това е една наистина ниска рамка. Туристическият данък не е променян от 2009 година в общината и всъщност това залагаме. Това сме заложили и в бюджета, това ще го видите. Имаше въпроси защо имаме преходен остатък. Миналата година имаше една много интересна и различна година. Бюджетът се прие едва в септември месец, така че средствата се харчеха наистина разумно и въпреки това успяхме да изпълним цялата програма, която сме си заложили и която консултативния съвет е одобрил. Преходният остатък е свързан също така и с реализирането на обектите за Алеята на занаятите по Кея, като имахме предложение за тази година от общинския съветник господин Деян Герасимов, да бъде включена в друг вид финансиране от държавен бюджет или някаква друга програма, за да може тези средства да се прехвърлят в перо основно реклама. Разбира се, може да бъде реклама и събития, защото истината е, че това, което сме заложили за събития и вие ако сте видели рамката, те няма да ни стигнат и ние ще търсим помощ. Ние го приемаме това господин Герасимов, като имаме дори една идея за финансирането, но предлагаме да приемете рамката в този вид, тъй като все още нали нямаме потвърждение дали това може да се случи за друго финансиране и ако то се случи, с последващо решение на общинския съвет, ще ви предложим сумата да бъде прехвърлена по начина, по който е предложена. Относно 2024 година, това, което е интересно за самата Програма „Туризъм“ е, че знаете, че идеите идват всъщност от консултативния съвет и с удоволствие така мога да заявя, че нещо ново и интересно беше предложено от професор Николай Ненов - директор на Историческия музей, който е част от консултативния съвет. Той предложи да направим опит да направим членство в към ЮНЕСКО за кулинарна дестинация, което сме заложили и бюджет в програмата. Също така едно от новите ни събития също по предложение на бизнеса, е да направим винено събитие. Разбира се, това е първи опит за нас. Знам, че госпожа Муртезова е предложила да има конкретна дата. Тъй като това ще бъде изработвана от самия бизнес, те ще поемат и те поеха ангажимент да проверят всички дати за останалите винени събития. Разбира се, това ще бъде пилотно за нас. Бюджетът ни е твърде ограничен в момента, но вярваме, че това ще се развие в бъдеще, госпожо Муртезова и ще бъде наистина едно добро събитие, което липсва, като целта е да бъде направено от двете страни на Дунав, тоест винарните от румънската страна и от българската страна да се представят на виното по Дунава. Това ни е мечтата да го развием доста по-добре. Мисля, че това са новите акценти. Всичко сте прочели. Разбира се, гордеем се с това, че стартирахме Фестивала на тортата „Гараш“, с който за първи път така ни включиха в националните медии и то ни отразяват добре и имаме и обратна връзка за пристигналите туристи, което е и нашата цел. С това ще завърша, че туризъм не се прави само от общината. Той е цел на всички нас, на общинския съвет, на общината, на НПО-тата, на граждани, на туроператорите, с които работим ежедневно, което няма да го прочетете по вестниците и решаваме техните проблеми. Така че, всички добри идеи, които имате, всичко, което можем да го направим заедно, сме отворени да го приемем. Благодаря ви.

 **Акад. Христо Белоев:** Да, благодаря. Изказване, Деян Герасимов.

 **Г-н Деян Герасимов:** Благодаря Ви, господин Председател. Уважаеми колеги, уважаеми господин Кмет, уважаема госпожо Стефанова и представители на медиите. Голяма част от изказването ми Вие всъщност го адресирахте, за което благодаря. Аз наистина при приемането на структурата се надявах да видим или зам.-кмет или дирекция с ресор туризъм, защото това е изключителен приоритет считам за града ни. В момента няма такъв ресор в предложената структура. Искам само да допълня относно програмата, която за съжаление за мен е доста декларативна и в нея липсват достатъчно данни за икономическия ефект, въпреки изпълнението на една амбициозна и богата палитра от събития, това е безспорно. Липсват достатъчно данни, върху които ние да можем да стъпим и да приоритизираме. Аз се хващам за последното, което каза госпожа Стефанова. Не е работа на общината да прави туризъм. Разбира се, това е работа на частния сектор. Ролята на общината е да събира данни, да ги анализира и по този начин да създава приоритети в съответните си програми. Какво имам предвид. По-надолу в програмата, ако сте погледнали има дневниците на туристическия информационен център, които събират всъщност все пак някакви данни и там се казва, че основно се търсят два вида информация - около 25% от търсещите са запитали какви културни и спортни прояви има в града и 75% са търсили информация за културно-историческия туризъм и забележителности в града и региона. Това ясно показва, че между тези 3 сектора трябва да има една много добра синергия и тази синергия се въплъщава в програмите за спорт, култура и туризъм. Не разбрах всъщност, това предложение прието ли е и дали има възможност да се финансира по държавния бюджет или ще предложите друга алтернатива. Аз съм съгласен да остане в рамката туристическа инфраструктура в този раздел сумата, тъй като има и достатъчно друга туристическа инфраструктура в града, която има нужда от подобрение или изграждане. Така че, в тази връзка съм окей с това перо. Считам, че перото по рекламата е силно подценено. Туристически портал е включен заедно с реклама и издръжка на Туристическия информационен център, рекламни материали, 5 000 лева вноска за дунавските региони асоциацията, така че всеки, който е правил уебсайт и туристически портал, знае, че тези пари са изключително малко. За съжаление късно разбрах как мога да ви покажа какво се случва на екрана, но това е сайтът на Община Русе туристическият, в който не е актуализирана информацията от времената на ковид. Икономиката вече се възстановява и ние трябва да предоставим тази информация, която реално е търсена от хората по възможно най-лесния начин. Така че, призовавам общинската администрация да актуализира сайта и действително да предоставяме необходимата и актуална информация. Благодаря ви.

 **Акад. Христо Белоев:** Благодаря. Изказване, Орлин Дяков.

 **Г-н Орлин Дяков:** Уважаеми господин Кмет, господин Председател, колеги. Първо искам да кажа че за мен град Русе е туризъм. В град Русе няма място, в което да няма някаква причина да бъде посетено. Дойдоха ми гости от друг град, час и половина се разхождахме, най-накрая седнаха тука в градската градина и казаха „Край, до тук. Няма да ходим никъде да гледаме повече нищо“ и аз им обясних :абе, ще видим това и това и това и …“ и те викат „Край, край“. Това означава, че тук някой не осведомява хората какво могат да видят. Казано простичко. Това е първото. Второто, на туризма според мен не се гледа като на бизнеса. Чудесно там, десет мисля, че мероприятия, те звучат повече като читалищни изяви. Когато някой напише Фестивал на тортата „Гараш“ и от него ще изкараме толкова, толкова, толкова и толкова, тогава ще повярвам, че в това има смисъл. Или Фестивал на тортата „Гараш“, тук ще имаме 20 000 туристи, които ще дойдат да нещо направят. Тогава аз ще повярвам, че това има смисъл. Не съм съгласен, че общината не и е работа да прави туризъм. Напротив, според мене, разбира се, тук не става въпрос да извадим едни пари и да ги инвестираме. Според мене трябва да се създадат необходимите условия хората да дойдат в града ни. Попитах дали когато съвсем, ама съвсем случайно някой турист вземе да открие този туристически център, дали в него някой ще му покаже някакъв маршрут, по който да мине и да види. Първото излъчване на кино в България, първия асансьор и така, така, така. Всичките тези първи неща, които знаем. Те казаха има такъв. Аз не отидох да проверя казвам честно, защото си мисля, че няма. Да, добре, съгласен съм, може и да има. И не видях колко човека са минали по тези маршрути и дали някой се интересува. За мен основният проблем е, че ние не рекламираме това, което имаме. Хората не знаят за него, 39 000 лева за реклама. Извинявайте, ама това е абсолютно несериозно и айде да го нарека съвет. Като имате 114 000 лева само или 115, ами не правете 10, направете 3 мероприятия, ама ги направете като хората. А така 114, не знам колко долу-горе излиза средно едно мероприятие по 5-6 000 лева, ами то нищо няма да стане и тези пари ще отидат в нищото, вместо да направим 3 и да напълним града с туристи. Така си мисля, че е редно и си мисля, че ако имаме частен туроператор и има тоя бюджет, той би постъпил по този начин. Според мен, на туризма в Русе трябва да се гледа като частник, госпожо Стефанова и Вие го знаете много добре. И тогава нещата ще се случат. Благодаря ви за вниманието.

 **Акад. Христо Белоев:** Искрен Веселинов, изказване.

 **Г-н Искрен Веселинов:** Уважаеми господин Кмет, уважаеми господин Председател, уважаеми колеги. Преди всичко, аз не бих искал да подходя отрицателно към този доклад. Напротив, ние виждаме, че в сферата на туризма има стъпки, има правилни стъпки. Примерно идеята за улицата на занаятите, която битува повече от 15 години като идея и като някаква възможност да се оползотвори този поток от туристи над 40 000 човека, които слизат от корабите, отново намира място в плановете на общината. Източника на финансиране в някакъв смисъл е от второстепенно значение, въпреки че, разбира се, винаги е по-добре да бъде не със собствени средства, а на общината. Има и нови инициативи - тортата „Гараш“, „Виното и реката“. Това, което според мен в този мандат е хубаво да се постави като амбициозна задача е някаква по-голяма цел. Цел, която да промени по принцип начина на правене на туризъм, нещо, което и преждеговорещия каза и която може би на база на един така смислен и концентриран дебат, бихме могли да формулираме заедно. Защото уличката на занаятите е нещо много хубаво, обаче на нас ни трябва един голям център, който всъщност да може да събере няколкостотин човека буквално, които да дойдат в Русе да разгледат прекрасната ни архитектура, да видят първите неща, да отидат обаче да видят и средновековната ни история в поломието, да има такъв интегриран продукт, който в края на краищата да осмисли престоя им тук поне за уикенда, поне 2-3 дена извън това, което получаваме, както се казва даром по реката като турист. За тези туристи по реката, които също имат нужда от един голям атракцион, който да ги задържи тук всъщност и да предотвратят тези едночасови, даже те вече станаха час и половина турове до Търново също е така важно да ги има. Нали ние през годините многократно сме го говорили с туроператорите. Сигурен съм, че настоящата администрация говори и всъщност това се очаква и се иска от туроператорите. В този дух според мен, хубаво е госпожо Стефанова и господин Кмете да започнем този дебат, къде ще имаме нашата голяма атракция, дали тя ще е посветена на средновековието, дали на възраждането, дали на някакъв друг нюанс. И ето сега вземам повод от Фестивала на виното, който е скромно наречен „Виното и реката“. Ами все пак нали тук нашите предшественици са траките, траките и техния върховен бог Дионис, който е единственият върховен бог на виното, който е съществувал тук. Има възможност да се измислят легенди, които да привличат наистина туристи. В този дух, аз разбира се ще подкрепя внесения материал. Мисля, че обаче е хубаво да има един такъв дебат, мозъчен щурм да го кажем, който да формулира една голяма цел, която да следваме в този мандат. Благодаря ви.

 **Акад. Христо Белоев:** Благодаря. Кметът на общината Пенчо Милков. Златомира, да. Златомира Стефанова.

 **Г-жа Златомира Стефанова:** Искам да благодаря на всички, които се изказаха. Господин Веселинов, много Ви благодаря за това изказване, защото е напълно в духа на това, което преди аз съм била в консултативния съвет на туризма и съм предлагала на общината и действително Вие сте абсолютно прав, че ние трябва да имаме една много основна атракция. Това е нещото, което както кажеш нали ще отида в Карлово, ще видя Музея на розата примерно, в Казанлък извинявам или пък ще дойде ще видя точно това. Това е нещото, да ние имаме много какво да се разгледа. Прав е господин Дяков. Туристите са супер възхитени от Русе, които идват нали, имаме статистика и аз действително много ще се радвам, дори ако Вие имате идеи да се съберем отново с бизнеса, с който постоянно се събираме, за да можем действително да видим каква би била тази атракция и дали би могло да се инвестира наистина в това. Господин Дяков, нали ще се обърна сега и към неговото изказване, нали господин Дяков, туризъм не се прави откакто ние сме в общината. Вие и преди сте били, знаете, че това изказване е към всички нас, не само към нас в момента. Няма да казвам в какво състояние заварих Туристически информационен център, когато дойдох, защото не искам да обидя никой. След това, това е най-трудното нещо, хора, които разбират от туризъм, господин Герасимов разбира, уважавам баща му и те работят отдавна в туризма. Обръщам се към него и като към колега. Едно от основните неща е наистина персонала. Това е за целия бизнес. И много е трудно и в момента ние отново страдаме и търсим хора за туристическия център, защото това е нещо, което има много голямо текучество и частните фирми привличат с много по-голяма сила хората и тези, които работят и които ги привличаме, ние им даваме възможност да работят и на друго място в свободното си време, за да могат да работят и за общината. Така или иначе имаме статистика, искам да отговоря на това, че статистика има всъщност такава, която ние можем да събираме. Събираме статистика за нарасналия брой на нощувките, по това можем да преценим. Както виждате и в самата програма го има. Също така правим статистика на хората, които минават през туристическия информационен център. Ние сме го описали, но в това, което няма да видите описано е всъщност многократните разговори по телефона, по фейсбук страницата, които даваме информация на туроператори, насочваме за организиране на екскурзиите, които касаят Русе. Също така това, което мога да кажа е, че маршрути има наистина, господин Дяков. Относно сайта, не мисля, че беше уместно, нали това е моето мнение нали, не беше за ръкопляскане ще ви кажа защо. Защото всеки, който прави туризъм знае, че индивидуалният турист рядко ще се обърне към страницата на общината. Тя трябва да я има, ще бъде много добра господин Герасимов, както вече Ви съобщих в комисиите, работи се по една наистина нова и добра страница, но правенето на туризъм не касае търсенето на общинските страници. В момента абсолютно света е тотално променен. Който индивидуално се интересува търси съвсем други източници, а който е групово туроператорът не търси общинския сайт. Аз съм правила туризъм по този начин, правиш си собствен продукт и въобще не разчиташ на това. Ти трябва да си изградиш абсолютно собствена линия, нали как да представиш това, което ще продаваш. Както и да е, пак казвам това ще бъде направено и ще стане добре, но аз наистина приканвам всички заедно, не мисля, че правим господин Дяков, някакви как го казахте, не можах да запомня. Това нещо се правеше и от предишната администрация. Има наследени събития, в които общината участва и има все пак някаква статистика. Ето и самият музей също отчита много по-голям прираст на хората, които са дошли по музеите. Разбира се, ще търсим други варианти, ако господин Герасимов имате и други идеи, как бихме могли да направим такава статистика. Всъщност ние правим статистика чрез туроператорите, които те ни дават обратна връзка, но има наистина чрез входящия туризъм от корабите. Там имаме също статистика колко хора са посетили града, но наистина има и много туристи, които няма как да имаме достъп до тях, освен ако нямаме някаква обратна връзка от туроператори и от самите тях чрез нощувките, а знаете, че има и много нерегламентирани нощувки за съжаление.

 **Акад. Христо Белоев:** Да, благодаря. Не ми се отрази, но реплика да. Герасимов.

 **Г-н Деян Герасимов /реплика/:** Благодаря ви, колеги. Всъщност, този портал не е сайт на общината, госпожо Стефанова. Знаете много добре, когато Вие тръгнете да пътувате в чужбина като индивидуален турист, търсите информация, освен по туроператорски сайтове, търсите обща информация за дестинацията, където пътувате и тя много често се създава или от общинската администрация или от местни организации неправителствени, които промотират сектора, дестинацията си като цялостна туристическа дестинация. Така че, в този ред този портал трябва да бъде много добре рекламиран и да дава широка информация на потребителите. Какво се наблюдава в момента. Например, като влезе човек в секцията „Събития“, което ние сме видели през Туристическия информационен център, че е нещо, което вълнува хората и ги интересува, те питат за това. Ами там се препраща към една страница, която последната информация е от 2020 също. Това не е окей само по себе си. От гледна точка на статистиката, аз например съм се чудил винаги защо не се търси, не се иска статистика от корабните туристи…

 **Акад. Христо Белоев:** Ориентирайте се към приключване на репликата.

 **Г-н Деян Герасимов /реплика/:** … те какво биха търсили в града ни, да съберем тази информация и евентуално да им се пусне анкета през диплянка с приложение, в която те впоследствие да напишат какво са видели и как го оценяват. По този начин ще имаме представа какво се търси. Благодаря ви.

 **Акад. Христо Белоев:** Да, благодаря. Реплика, Орлин Дяков.

 **Г-н Орлин Дяков /реплика/:** И аз ще бъда изключително кратък. Госпожо Стефанова, рекламна агенция, дългосрочна задача, рекламна дейност, рекламиране на туризма в Русе на туристическите обекти. Говорим примерно за договор за 4-5 години, което не означава, че се плащат едни пари на куп. Тази рекламна агенция разработва рекламни продукти за града ни. Парите не са чак толкова много. Не знам колко са, не знам, честно, но според мен това вече е някаква стратегия. Някакъв план. Благодаря ви.

 **Акад. Христо Белоев:** Благодаря. Кметът на общината Пенчо Милков.

 **Г-н Пенчо Милков /дуплика/:** Уважаеми господин Председател, уважаеми колеги, уважаеми господин Дяков и господин Герасимов. Вземам дуплика, за да ви отговоря. Дебата днес по тази точка показва, че гледате града с добри очи, тоест че ви харесва, че има какво да се представи, не е представено както трябва, не е справедливо представено. Още на първата ни среща след Вашето избиране, Вие господин Герасимов посочихте за сайта и аз Ви казах, че са отделени средства за разработване, а сега вече се разработва и тук след дебата Ви окуражавам, ако искате проявете интерес, какво се разработва, за да няма после като излезе, че сме пропуснали нещо, нали в момента се работи това нещо. По отношение на идеята на господин Дяков. Абсолютно съм съгласен да се помисли за такава агенция. Не съм мислил до момента, а също и да се отразява туристическия поглед през другите програми на общината и за младежта и другите и да имаме такъв поглед. Реално града наистина има много туристически потенциал. Аз тук само ще кажа така. Общината е отворена за всяка частна идея. Има места и общински, които и към момента са отредени. Има примерно място за въжен град, стои в Текето в плана. Може общината да ви предложа няколкостотин хиляди лева или десетки хиляди лева да отделим от бюджета, че да правим въжета. Може да дойде фирма, може да сложи заведение, може да го разработи. Аз не знам кое е по-добро. Може би второто. Има много други места. Примерно на кея има 3 точки. На конкурса се явиха само за 2. Даже 3-тата този кей толкова го харесваме, третата остана неоползотворена, така че от тук до края на изказването си заявявам, който иска да направи нещо интересно, пак ще кажа квартала Капана в Пловдив не е направен от пловдивския кмет. Но бих бил такъв кмет, който на всяка такава идея бързо бихме разгледали дейността, а по отношение значението на туризма неслучайно заместник-кмета в общината, който е по икономическите въпроси, дойде от сферата на туризма, имената нямат значение. Опитах се да привлека човек, който никога не се е занимавал с политика, но работеше в съвета консултативния към предния кмет и е имало нещо, което е искал да направи. Така че мисля, че значението съм го показал за мен. Благодаря ви.

 **Акад. Христо Белоев:** Благодаря. Няма други заявки, гласуваме точката.

**КВОРУМ – 49. С 41 „за“, 1 „против“ и 7 „въздържали се“ се прие**

**РЕШЕНИЕ № 118**

 На основание чл.21, ал.2, във връзка с чл. 21, ал.1, т.12 и т.24 от ЗМСМА, и във връзка с чл.11, ал.1, чл.12, т.1 и чл.13, ал.6, т.1 и т.3 от Закона за туризма, Общински съвет – Русе реши:

1. Приема Отчета на Програма за развитие на туризма на Община Русе през 2023 г., съгласно Приложение 1
2. Приема Програма за развитие на туризма на Община Русе за 2024 г., съгласно Приложение 2

**Точка 4**

**К.л. № 106 Приемане бюджет на Община Русе за 2024 г. и приложенията към него /с преходен остатък/**

 **Акад. Христо Белоев:** Госпожа Пенева.

 **Г-жа Емилия Пенева:** Уважаеми дами и господа общински съветници. Предстои ви обсъждане и приемане на най-важния документ за всяка община. Това е нейният бюджет. Основно условие за добрия бюджет и за приемането му в Министерството на финансите, това е неговото балансиране. Тоест предвидените приходи трябва да задоволят всички потребности и съответно да бъдат разпределени в такива разходи, които да са в рамките на планираните приходи и съответно да дават увереност за изпълнение на определените приоритети и поети ангажименти. Проектът на бюджет е изготвен на база на задълбочен анализ на общинските приходи, събираемостта, необичайните сезонни колебания на приходоизточниците. Взети са предвид макроикономическите прогнози е отчетено отражението на националните политики на местно ниво, на задълженията по национални и регионални програми и проекти. Разгледани са всички постъпили предложения, препоръки от граждани и юридически лица, представители на местната общност и ръководители на бюджетни звена. Направена е оценка по целесъобразност и обоснованост и са преценени възможностите за тяхната реализация. През 2024 година общинското ръководство продължава изпълнението на главната стратегическа цел повишаване качеството на живот на русенци чрез създаване на привлекателна и удобна жизнена среда. Предвид извършените важни промени в общинските наредби, както и много добрата събираемост на собствените приходи през 2023 година, процентът е 113 е възможно изпълнението на следните приоритети за 2024 година. Подобряване на макроградската инфраструктура, ремонт на улици и междублокови пространства, тротоари, паркове, осветление и други елементи от градската среда. Подобряване на техническата инфраструктура в малките населени места, подкрепа на русенската култура и спорт, подкрепа на родителството, общинска полиция, спазването на наредби на общинския съвет и предотвратяване на паркирането на неподходящи места като зелени площи и други терени, както и повишаване на контролните дейности чрез създаване на инспекторат. Оптимизиране обмена на информация в мрежовата инфраструктура на община Русе, дигитализиране на предлагани услуги от общината и изграждане на лесен и бърз достъп за комуникация с гражданите. Общата рамка на бюджета за 2024 година е 274 538 444 лева, което представлява около 10% повече от първоначалния бюджет за 2023 година. Бюджетът се разпределя както на текущи разходи, така и на капиталови разходи или това е инвестиционната програма на общината, която е в размер над 46 милиона. Искам да ви запозная и за тези, които нямат информация. Общинския бюджет финансира 76 второстепенни разпоредители, които са 31 училища, 18 детски градини, 3 културни института, 12 общински предприятия, в това число ясли и ОССД, 12 кметства. Основно в общинския бюджет обръщаме внимание на нашите малки населени места. Висок е бюджетът за кметствата, който достига през 2024 година размер от над 5 600 000 лева. Също така в местните дейности всички общински предприятия, които се финансират със собствени средства на общината достигат размер от 23 833 000 лева. Основно бюджетът се разпределя в 9 функции, като основен дял традиционно в общинския бюджет заема 3 функция или това е Функция „Образование“. С дял от над 41%, като акумулира над 95 милиона, като от тях 94 са държавни субсидии под формата на държавни стандарти, а общината през 2024 година рекордно дофинансира тази чисто държавна дейност в размер от 1 410 000 лева. На 2-ро място е 6-та Функция „Жилищно строителство, БКС и опазване на околната среда“, която заема дял от над 18%. Характерното за тази функция е, че със своите размери над 41 милиона обхваща широк спектър от дейности в комуналната сфера, благоустрояването и опазването на околната среда. Характерно е това, че всички тези дейности се финансират със собствени средства на общината. И на 3-то място като дял, това е 5-та функция „Социално осигуряване“, която доближава 16% като дял от общинския бюджет с размер от над 36 милиона, като 34 милиона са държавно финансиране под формата на държавни стандарти, а общината осигурява над 2 127 000 лева за дейности като домашен социален патронаж и социална трапезария, които са местни дейности. Основно рамката на бюджета се осигурява от Приложение 1, справка за планираните приходи по сборния бюджет на общината. Имате приложения за държавните разходи. Имате приложение, което е номер 4 за местните разходи, общо 32 приложения, които формират различни финансирания в общинския бюджет. Също така индивидуални справки има във вашите материали, които касаят план-сметките на всички общински предприятия, както в приходната част, това, което се очаква от тях, така и разходите, които се финансират за тяхната дейност. Основно приложение елемент на общинския бюджет е Приложение 31. Това е протокола от общественото обсъждане за 2024 година, което се проведе на 26 януари. И последното приложение това е план-сметката за дейностите по член 66 от Закона за местни данъци и такси. Основни акценти, които се открояват в бюджет 2024 година във Функция „Общи държавни служби“, това е първата функция в бюджета на общината. Тя акумулира над 16 милиона, като около 9 милиона са единни стандарти за делегираната държавна дейност „Общинска администрация“. В местните дейности за издръжка на общинска администрация, в това число кметства имаме разходи по въвеждане на географска информационна система, изпълнена със съдържание. Имаме разходи относно еднократни помощи по Наредба 21 с ръст на размерът на финансирането от 27%, почивка на дете в приемно семейство, увеличена помощ за новородено дете, Награда „Русе“, Награда „Русе 21 век“, Фонд „Проекти и добро управление“, стипендии за трима студенти. В тази първа функция е ситуиран и общинския съвет с възнаграждение и издръжки. В тази функция също е ситуиран и обществения посредник с възнаграждения и издръжки, съответно има индивидуална план-сметка във вашите материали, която е Приложение 7. Втора функция „Отбрана и сигурност“ акумулира над 5 300 000 лева, в това число 655 000 лева са държавно финансиране. Касаят разходи за техници на пунктове за управление или на нощни дежурни, за 22 броя обществени възпитатели, Местната комисия за борба с противообществени прояви. Също така секретар на Местна комисия за борба с трафика на хора, военен отчет, районни инспектори, детска педагогическа стая, доброволни формирования. Със собствени средства ние извършваме превантивна дейност, демонтаж на хидравличен шлюз и възстановяване профила на отводнителен канал в село Басарбово, както и продълбочаване и почистване на открит отводнителен канал в село Червена вода. Тук е аварийния фонд бедствия и аварии. Имаме разходи за действия по сигнали за влечуги и опасни насекоми. В тази втора функция е ситуиран и това, което вие формирахте на декемврийска ваша сесия новия инспекторат, който основно се занимава с видеонаблюдение и контролни дейности. Също така към инспектората в най-скоро време ще бъдат осигурени допълнително още 4 лица „Общинска полиция“ или общо да достигнат 10 лица „Общинска полиция“. В трета функция, това е Функция „Образование“, както ви казах, това е с най-голям дял функция над 95 милиона. Със собствени средства над 1 400 000 ние осигуряваме средства за оборудване на 5 групи в новоизградената детска градина в централна градска част. Дофинансиране имаме на дейността на Професионална гимназия по дървообработване с 60 000. 60 000 осигуряваме за дейността на Професионална гимназия в Образцов чифлик, изграждане на асансьор в училище Васил Априлов 100 000, реконструкция на площадкова канализация в училище „Христо Смирненски“, квартал Долапите с 46 000, подпомагаме основният ремонт на физкултурен салон в „Олимпи Панов“ със 100 000, както знаете по комисиите аз дадох разяснение, че училището кандидатства към националната програма. Там прагът е до 600 000, а всъщност проекта е за стойност от 700 000 лева. Тук е Общинска програма „Да опазим очите на децата“ за деца от трета и четвърта група на детски градини. Имаме ръст в средствата предназначени с 20% за СИП по Религия и Русезнание. Културният чек за абитуриенти, дофинансиране на непълни и слети паралелки. За съжаление тук ръстът е 155% и сумата за тия непълни и слети паралелки достига 145 000 лева. Тук са ситуирани и общинските програми, оборудване и ремонт на детски градини със 120 000 лева и за училищата модернизация на учебния процес с 30 000 лева. Четвъртата функция това е „Здравеопазване“. Тя акумулира над 11 милиона, като 10 800 000 лева са държавно финансиране. С общински средства съответно правим безплатна профилактика от дентален лекар за деца от 2 до 3 години по Общинска програма „Моите зъбки здрави и бели“. Внедряване се очаква на услугата „Детска кухня“ чрез уеб базирана електронна система. Ръст имаме от 18% на медицинското обслужване на спортуващи ученици, ръст от 17% на средствата за скрининг, профилактика и лечение на гръбначни изкривявания на ученици. Тук е ситуирана и Общинска програма „Асистирана репродукция“ и медицински кабинет в ДЗС. Пета функция е социално осигуряване. Очаква се разкриване на нова социална услуга общностен център след приключване на проект по Процедура „Бъдеще за децата“. С над 2 100 000 лева или ръст от 18% е общинското финансиране. С 15 800 лева е увеличена сумата за клубове на пенсионера и още 10 сдружения и неправителствени организации. Ръст има на лицата ползватели на механизъм „Лична помощ“ съгласно Закона за лична помощ и асистентска подкрепа. Тук е и домашен социален патронаж с капацитет от 555 лица и съответно имаме ръст от 13% на средствата в обществена трапезария. Шеста функция, както казах, това е „Жилищно строителство, БКС и опазване на околната страна“. Изключително само местна дейност, която покрива широк спектър от дейности в комуналната сфера. Тук имаме 11% ръст на средствата предназначени за Общинско предприятие „Комунални дейности“, предназначени за подобряване инфраструктурата на град Русе, като издръжката, в това число материалите са увеличени с над 1 милион лева. 9% ръст увеличение на сумата за ремонт на улици в малките населени места и достига размер от 1 200 000, като допълнително осигуряваме средства за благоустрояване в малките населени места от 300 000 лева. Мащабен ремонт на междублокови пространства, поетапно цели квартали, в това число достъпна среда, мащабни ремонти на общинска собственост, в това число жилищни имоти и достъпна среда. Ръст в средствата за обновяване на детски площадки, конкурс и осигуряване на ежегоден фонд за изпълнение на проекти, елементи на градския дизайн, проектиране и изграждане на сондажни кладенци. Предстои експлоатация на новата анаеробна система, средства за предварително проучване за създаване на зони с ниски емисии, изготвяне на наредба. Тук са средствата за поддържане на фонтани, увеличен размер, имаме на средствата за доставка на паркова мебел. В дейност озеленяване имаме ръст от 18%. Тя достига 2 600 000 лева, като тук се отделят специални средства и за озеленяване в „Паркстрой“, където ръстът на дейността на „Паркстрой“ е 16%. Също така дейности по опазване на околната среда отново в „Паркстрой“ ръста е 17%, в това число 10 000 лева са осигурени за залесяване. Тук е Дейност „Чистота“, където във вашите материали подробно е разписана с Приложение 32. Функция „Почивно дело, култура и религиозни дейности“ е над 10 000 000, като 5 000 000 са държавно финансиране. С общински приходи се финансират духов оркестър. Ръстът е 13%. Ремонт на читалища имаме, имаме ръст със 7% на дейностите по културата, като Програма „Култура“ е увеличена с 8% и достига 130 000 лева. Имаме подпомагане на 3 държавни културни института. Ръст от 15% на спорт. На средствата за спорт, които в дейността достигат 1 131 000 лева, в това число Програма „Спорт“ с увеличен размер до 700 000 лева. Тук са 60 000 лева ученически игри, 300 000 имаме други дейности по спорта, а 65 000 са средствата за кметства, в това число фитнес залата в град Мартен. Осма функция е Функция „Икономически дейности и услуги“. Тя е над 9 милиона лева, като общинското финансиране е над 8 милиона, което включва транспортната субсидия за процентно намаление на картите на пенсионери и хора с увреждания и ученици. Участие в програми, финансирани от Държавна агенция „Безопасност на движението по пътищата“. Разработване на подробни планове по Генералния план за организация на движението и всички останали общински предприятия се намират в тази функция с увеличен бюджет от 8 до 15%, в това число и Приют за безстопанствени животни. Последната функция това е девета функция. Тя осигурява разходите по поетия дълг и резерва за непредвидени и неотложни разходи. За инвестиционната програма ще кажа само, че за 2024 година тя се състои от 384 броя обекти и е над 46 милиона. В нея най-вероятно, когато сте я разглеждали, това е огромен файл, който съответно съдържа 5 броя детски площадки, баскетболно игрище, система за качеството на атмосферния въздух по метода ДАУС, различни благоустроявания, осветления в различни райони на града и основен ремонт на 24 броя обекти от първостепенна и второстепенна улична мрежа и много други обекти, преходни от 2023 година. Естествено, моето изложение не може да бъде напълно изчерпателно, но на комисиите на общинския съвет подробно се представи бюджетът и беше отговорено на абсолютно всички въпроси. По време на заседанията на постоянните комисии към общинския съвет постъпиха предложения от общински съветници за изменение на внесеното предложение за приемане на бюджета на община Русе за 2024 година. По приетите предложения ще вземе отношение господин Милков, кмет на общината.

 **Акад. Христо Белоев:** Благодаря. Кметът на общината, господин Милков.

 **Г-н Пенчо Милков:** Уважаеми господин Председател, уважаеми общински съветници, граждани в залата, скъпи съграждани. След малко ще представя кои от предложенията подробно кои приемаме и защо, с какъв коментар. Преди да пристъпя към това, ще направя едно предварително изявление. В цялата си работа по приемането на настоящия бюджет, въпреки че се случва бързо след проведените местни избори, направихме всичко възможно, въпреки че бюджета беше до някаква степен подготвен да отразя разговорите с групите. Всичко, което е възможно, дори да не става веднага промяна съм казал, това нещо почваме да го изчисляваме, ще стане с изменение на бюджета. Ще чуете след малко. Ще се опитам в тези 4 години бюджетите реално да отразяват идеите на всички ви и затова започвам със следното. Предлагам ви от Юли до Септември тази година да дадете идеи за бюджета не просто за догодина, а да си направим 1 план. Имаме 3 бюджета. Днеска това говорихме и с директора на инвестиционната дирекция инж. Здравка Великова. Много пъти давате идеи, за които примерно ние нямаме да се изпълни кръгово, или да се изпълни улица или дадена дейност. За да се извърши ремонта там първо трябва да направиш регулация, трябва да отчуждаваш, трябва да възлагаш проектиране. Всичко това в общината става с много тромави процедури, защото се разходват публични средства и остава едно усещане, че ние не искаме. Ако направим един добър план за работа, за 3 години могат да се изпълнят и административните предварителни дейности и всеки да знае моята идея примерно за това кръгово или за тази улица или за това междублоково ще се случи, но наистина е важно да имаме общ тайминг за работа. Благодаря на всички, които взеха отношение по комисиите. Колегите ме запознаха подробно с вашите становища. И за всички, които си направиха труда да направят писмени предложения. Започвам подред с коментар. Увеличаване на субсидията на Куклен театър Русе от 57 000 на 70 000 от общинския съветник Росица Георгиева. Приемам увеличаване на бюджета на Кукления театър. Увеличаване на средствата за дофинансиране на Ученическа спортна школа от 10 000 на 35 000 лева - приемам изменението на бюджета. От общинския съветник Евгени Игнатов, чета ги по реда на постъпване в общината, проектиране и строителство на зала по лека атлетика. Знаете на разговори наши и с деятели на спорта, това се превръща в общинска цел. Търси се парцел с размерите, които сте посочили, за да се премине точно през тези дейности - регулиране, инвестиционно проектиране и изграждане. Можем да го направим. Предложение от общинския съветник Орлин Дяков за 140 000 лева за Клуба на дейците на културата, посочил е за какво да се разпределят. Приемаме, че е необходимо увеличение на средствата. Тук напомням на всички, че тази година се честват 100 години от Клуба на дейците на културата, но след разговори и с него и с деятелите на клуба и с наши други русенски общественици, приемаме да се увеличи бюджета с 40 000 лева за провеждане на 6 джаз концерта до месец Октомври, провеждане на Русе джаз фест през месец Ноември и бюджета ще бъде изменен в тази насока. Има предложения от общинския съветник Росица Кръстева за 2 пакета, 2 програми. Първата е „Женско здраве“, включваща проект за мамография на гърди и за проверка за ракови заболявания на женските органи. Предложението струва 30 000 лева годишно да обхване 400 жени. Приемаме необходимостта, но предлагаме да се сформира специална комисия, да решим точно каква е сумата и с изменение на бюджета това ще бъде прието. Програма за откриване на сънна апнея, да се осигурят също 30 000 лева. Абсолютно същото казвам. Логично е, интересно е, всичко, което е програма, което се отнася за широк кръг русенци, аз го подкрепям. Но нека да се съберем с Отдел „Здравеопазване“, с Вас, с други колеги лекари и в началото на годината още ще уточним конкретния размер с изменение на бюджета. Точно ще предвидим сумата. Предложението го приемам в такава насока. Предложение от групата общински съветници „СДС - Гражданите“ за цялостно изграждане, инфраструктура обслужваща, говорим за „Здравец – Север 1“, за да не изреждам. Това е около улица „Бабуна планина“, блок „Чумерна“, „Рупел“, „Димитър Дончев“. Предложението се приема, като те ще бъдат включени в програмата на „Комунални дейности“. Затова предлагаме да няма обект, който да бъде. Проектиране и изграждане на улица „Шумнатица“. Предложението се приема за проектиране и след уточняване на стойността, защото имаме средства за проектиране, ще можем да кажем колко ще бъде. Средствата по предложенията, които приех току-що по отношение на общинските съвети се осигуряват от резерва за непредвидени неотложни разходи. Корекцията ще бъде отразена. Имаме предложение на общинския съветник Алисе Муртезова за осигуряване на компютри на всички места, където имаме здравни кабинети общински - приемаме това. След разговор с госпожа Георгиева, ръководителят на РУО и след разговори при нас в Отдел „Образование“ считаме, че това може да стане с компютри, осигурени от всяко училище и от всяка детска градина, които поне за детските градини сме проверили, че са налични и ще бъде осигурена техника и не е необходимо капиталов разход. Ако се наложи и няма градина, която да не може, тогава ще предвидим такъв разход в определения размер. Мисля, че също от общинските съветници на СДС проектиране на кръгово кръстовище на улица „Шипка“, излаз на булевард „България“ улица „Изгрев“. Мисля, че от тях беше. Да, не са ми я написали. Така, предстои цялостно проектиране и за двете ви предложения ще говоря общо. Проектиране на уширяване и укрепване, отнемане на скат в квартал „Родина“ към улица „Опълченска“, посока „Чародейка“. Това е улицата, която свързва „Чародейка“ и „Родина“. На това място се предвижда улицата да се ушири. Това се говори и от други групи, с които съм общувал и аз виждам, че там 4 платна на „Филип Станиславов“ влизат в 2 платна на тази улица и след това отново се разширяват в 4 платна към „Родина“. Ние приемаме идеята за разширението, но тук колегите са написали, че трябва да направим първо план за улична регулация, защото няма приложен план. Затова не може да кажем точно каква сума ще е необходима за проектиране и в рамките на този план трябва да се прецени всичко чисто какво е възможно. Сега по отношение на кръговото. Кръговото трябва понеже е свързано с булевард „България“, който е държавен път и за който правим всичко възможно. Имах разговори последната седмица и с ръководителя на АПИ в Русе, на Пътна инфраструктура, с АПИ в София сме говорили да се проведе проектиране на булевард „България“ за пълна реконструкция. Тук колегите казват, че едно такова кръгово трябва да бъде във връзка с проекта на булевард „България“, а не толкова с тази малка уличка и да налагаме нали на проектантите на булеварда там да има кръгово и затова ние ще го отнесем към екипа, който проектира евентуално реконструкцията на булеварда. Сега, предложения от групата на ПП – ДБ на наша среща, ще взема отношение пак, както на срещата. Програма за скрининг на населението, отново Обща програма за Колоректален карцином с неинвазивен метод от доктор Кашукеева се изложи. Ние приемаме също както и на доктор Кръстева, че такава необходимост може да бъде приета от общината. Въпросът е, че Вие предлагате сума, която предлагам аз, както и предложението на доктор Кръстева, наистина да седнем и да изброим колко са лицата, какъв е точния обем, за да може да се предвиди точната сума, за да не се блокира такава голяма сума от 100 000 лева бюджет. Приемам, че ние ще продължим да разширяваме общите програми. Нека да бъде за такава неинвазивна програма, но нека да уточним точната сума и изменение на бюджета ще я приема. Увеличение на финансовата рамка на Програма „Спорт“ с 300 000 лева. Аз разясних и на нашата среща, но сега ще кажа нещо повече от нашата среща, че парите за спорт се увеличават. Не просто, че Програма „Спорт“ е 700 000 лева, други дейности по спорта 300, става 1 милион, но трябва да знаем, че в настоящата програма на община Русе са предвидени половин милион лева за ремонт на спортни съоръжения. Никога не е било това. Миналата година ние сме дали за ремонт на спортни съоръжения 200 000 лева. Много мащабни ремонти, и в „Локомотив“, и в други наши спортни съоръжения ще бъдат изпълнени. Отделно приехме за проектиране, говорихме преди малко за спортна лекоатлетическа зала, за необходимостта да се проектират халетата на академичното гребане, което също са разходи в сферата на спорта. От дофинансирането на ремонтите на „Иван Вазов“ салона и на „Олимпи Панов“ салона, от осигуряването на средства за нов салон на „Никола Обретенов“, нали, което също са дейности по спорта. И тук от нашата среща аз приемам следното. Действително това говорих и с финансовата служба. Приходите, които ще имаме от стопанисването на новоизградения паркинг, всички да се дават за дейности по спорта. Днеска го говорих сутринта, защото това нещо е относимо и може да се направи, но въпросът е, че към момента ние нямаме и към нашата среща аз ви казах, преди да е сключен договор и да имаш реална очакван приход, не мога да посоча тази сума. Правим постъпки с конкурентна процедура, с търг или с конкурс. Ще бъде след ваше решение на следващата сесия и при сключване на договори и постъпване на средства, те ще бъдат дадени за спортната ни общност. Инфраструктура и благоустрояване на част от квартал „Дружба 2“, започване на проучване и проектиране за последващо реализиране на улични мрежи, осветление, вода, канал. Всички приемаме също предложение за 250 000 лева. На срещата беше архитект, той излезе архитект Тончев, на срещата архитект Ениманев разясни, че квартала донякъде има регулация. За тази част, за която няма регулация, ние приемаме и ще възложим улична регулация още тази година, но дали ще е за 250 000 лева не мога да кажа, затова предлагам от сумата за проектиране да си възложим съответната процедура. Предложили сте акредитация и дооборудване на автоматичната измервателна станция „Петър Берон“. Тя всъщност е в двора на училище „Петър Берон“ с измервателни датчици за мониторинг на химически органични съединения формалдехид и диметал амин, което постъпва от гражданско сдружение. Приемаме дооборудването на станцията, както и приемаме възложил съм на директора на дирекцията да проверят конкретните цени и отделно за датчик за ФПЧ, за фини прахови частици. Защото когато е взета тази станция, ние не сме дооборудвали датчика за фини прахови частици и по данни на самата станция той в момента не е изправен. Дава данни, които са некоректни, затова ние ще го оборудваме. Освен за тези формалдехид и диметал амин и за фини прахови частици. Отделно тук напомням, че в бюджета преди малко госпожа Пенева каза за системата ДОАС. Над 400 000, мисля 450 000 лева са за тази нова система за контрол на въздуха в реално време с оптични методи, така че нали общината ще продължи да прави нови и нови усилия, за да дадем точна информация какво е качеството на въздуха. Но тук казвам, ние ще даваме средства през общинския съвет само за станции, за сензори, които са сертифицирани и могат да бъдат включени в единната държавна система. Защото всякакви идеи да си купим от гастронома сензори и да ги разположим на 2 000 места, няма как да бъдат финансирани с публични средства, защото те създават само паника и хаос и не дават точна информация, която може да се ползва от нашата екоинспекция. Преобразяване на входовете на град Русе, проектиране и изграждане. Приемаме, че има абсолютна нужда и това беше положили сме началото на работа в предния мандат, с работа с факултета по дизайн в Русенския университет са ни предложили варианти, приемаме. И архитект Ениманев беше на срещата. Ще възложим, но поетапно, един по един по съответните идеи, които имаме. Ще бъдат като задание за проектиране на такива изменения и се надявам русенци да ги възприемат. Искате обявяване на обществена поръчка за изменение на общия устройствен план за разширяване на строителните граници на индустриалния парк. Разбира се, това се налага и ние сме предприели вече стъпки в тази насока. Тук, както и на срещата уточнявам, че това ще бъде до строителните граници на град Русе и не в строителните граници вече на град Мартен. Увеличаване предвидените средства за спонсорство с 50 000 лева предназначени за Арена Русе срещу провеждане на ученически спортни прояви. Тук вие сте посочили сумата от 50 000 лева, а реално ние предоставяме 30 000 лева на Арена Русе и 35 000 лева за ученически прояви към Ученическа спортна школа. Реално за постигане на тази цел се отделят дори повече средства 65, но приемаме, че и другото, което казахте на срещата, затова се обръщам към всички съветници. Няма пречка да има повече прояви в спортната зала, затова всеки един може да помага и да дава идеи, нали да не бъде това единствено в усилията на господин Христов, ръководителят на залата и на община Русе. Полагане на сулфатоустойчив бетон и влагане на полипропиленови фибри против микропукнатини на територията на общинския приют за безстопанствени животни – 50 000 лева. За мене, аз ви казах и на срещата, започнахме 3-4 години много мащабна дейност в приюта. Миналата година са направени ремонти по клетките и това ще продължи със сулфатния бетон, и покрива, стаята на работниците сме ремонтирали, вътрешните клетки са ремонтирани, но не е нужно да е капиталов разход. Това става през бюджета на общинското ни предприятие и то ще продължи или през договора за текущи аварийни ремонти. Ние ще продължим с ремонта на така. И спиране на подготовката за строителство на нов корпус на Средно училище „Васил Левски“ с такава широка мотивировка от съветника господин Митко Кунчев. Не мога да приема спиране, без да има обсъждане. Това Ви казах и на срещата, нали излагате данни за намаляване на паралелките, при нас това също е видимо. Имаме възможност нали да го говорим, но това предизвиква много широк обществен дебат. Затова Ви предлагам, тук е и директорът на Регионалното управление по образованието. Реално ние не можем да вземем решение да спрем строителството на корпус самоволно. Аз съм влизал много пъти в словесен конфликт с нея защо е забавено строителството. За мен трябва наистина да има дебат. Ние сме осигурили средства и за увеличението на сметката, тоест възможно е строителството, но дали ще се случи, избран е и изпълнител, може да се започне. Аз ви предлагам в най-кратък план да се проведе такъв дебат, ако искате по Ваша инициатива, но не мога с лека ръка сега на бюджета да кажа отказваме се от строителството, което 4 милиона от средствата са предоставени от държавата с такава задача на кмета. Постъпили са искания от господин Кандиларов, председател на Сдружение „Дишай Русе“. До голяма степен вие сте ги предвидили в предложенията на съветниците. По отношение на датчиците за сензори за измерване на формалдехиди метал амин, което казах, че приемам. Отделно са поискали извършване на нощни проверки с „Общинска полиция“. Това ще е възможно, след като полицаите станат 10 служители, 1 ръководител, тогава ще имаме възможност и за нощна смяна. И преместване на станцията на улица „Българска морава“. Многократно обяснявах, че станцията е сложена на място, което ни е посочена от Изпълнителна агенция по околна среда. Ако искате да инициираме такъв разговор да изменим мястото, не е толкова трудно да се смени, но не го решава кмета на общината, решава го министъра, директор на Изпълнителна агенция околна среда и аз изпълнявам задачата, която тогава ми се дава от него. Така че, пак казвам, може, но трябва да ни се каже от държавата това нещо дали да се измести мястото на станцията. Дотук спирам, предполагам, че има много изказвания. Ще вземам отношения и на място по тях. И пак ви казвам. Всичко е възможно. Ще кажете след малко транспорта да е безплатен, всякакви неща големи. Всичко е възможно, когато ние сме една нация, една общност. Да, още малко имам. Ако ние сме една солидарна общност, една общност от отговорни граждани, от отговорни русенци, ако хората разбират, че да, вярно е, че общината е виновна, общината е длъжна. Да, така е, само че общината е просто един домоуправител и колкото повече средства отделиш за входа, толкова по-хубав ще е входа. И ще взема отношение наистина по всяко едно предложение, но отново ви казвам, всичко е възможно да постигнем заедно, давайте го своевременно, ако са големи идеите за бюджетите за годините, които ни предстоят заедно. Благодаря ви.

 **Акад. Христо Белоев:** Благодаря. Заявка за изказване, Иво Пазарджиев – „България на регионите“.

 **Г-н Иво Пазарджиев:** Уважаеми господин Кмет, уважаеми господин Председател, уважаеми колеги общински съветници, скъпи съграждани. Вземам думата във връзка с най-важната точка може би за годината, която е, а именно приемането на бюджета. Това е един по-особен материал, който гласуваме и затова се солидаризирам с това, което и господин Кметът каза, че добрите идеи трябва действително доста по-рано да се дават, както аз съм го направил до Октомври месец съм си представил моите предложения, които съм имал за бюджета. На първо място искам да благодаря на администрацията, че е възприела всичките предложения, които съм направил, а именно на първо място реконструкцията на площадковата канализация на Основно училище „Христо Смирненски“ в квартал „Долапите“. Осигуряване на средства за Сдружение на родители на деца и възрастни с аутизъм - град Русе, фитнес площадка на открито в село Ново село. Другото, което съм изключително удовлетворен, че е възприето, да се закупи машина за премахване на дънери, която да бъде предоставена на общинското предприятие „Паркстрой“. Това е изключително необходимо, тъй като дърветата в нашия град, нашия град е един от най-зелените градове в България трябва да се обновяват и когато това се случва, действително да се премахват дънерите с такава машина, която до момента общината се налагаше да плаща на външен изпълнител. Сега ще може да го прави със собствени сили. Разбира се да се ползват и отново външните изпълнители. Миналата година имаше писмо от гражданина Александър Дърмонджиев, жител на село Червена вода, а именно за един от проблемите, който той посочи в селото е състоянието на канала. Осигурени са средства за това, за което също благодаря на администрацията и най-важното, което лично за мен така и емоционално мога да кажа, покриването на два тенис корта от общинската тенис база, което знам, че има дебат дали трябва да бъде с балон, дали трябва да бъде някакъв тип конструкция. Правилно администрацията е възприела, че възприето навсякъде по света, което се прави за зимна база е с балон, с такъв тип съоръжение, което е доста по-евтино от всякакъв вид конструкции, а и такива конструкции не се правят на естествена настилка, а само на изкуствена. В Парка на младежта кортовете са с естествена неземлена настилка и това е възможно най-доброто, което е възприето. Това което искам да поставя като тема за размисъл и действително няма да правя конкретно предложение за средства, но съм убеден, че администрацията и в лицето на кмета ще помислят, е именно за обновяване на фасадите на сгради в центъра на нашия град. Аз имах среща с представители на сдружение „Русчук БГ“, където много така наши изявени съграждани участват в това сдружение, и господин Молнар, и господин Веселин Димитров и геодезиста Йордан Куков, където дебатирахме действително мерките, които трябва да бъдат възприети по отношение на фасадите на сгради. На първо място действително общината съм убеден, че ще си изпълнява законовите правомощия да предписва обновяване на фасадите и ако това не се изпълнява от техните собственици да ремонтира, след което да си търси средствата, каквито правомощия има. Но има добра практика в община Бургас, която считам, че може да бъде възприета и тук. Там има програма за финансиране за проектирането на нови фасади, а именно програмата се казва „Нов живот за старите фасади“. Там общината съдейства на гражданите, на първо място им осигурява средства за проектиране, съдейства им и за процедурите в НИНКН, които знаем, че са доста тромави и сложни, но това е едно добро взаимодействие между администрацията и съгражданите. И тук мисля, че господин Кмете, можете да помислите да ползваме тази добра практика на община Бургас, тъй като действително фасадите към днешна дата на централната ни улица в центъра на града ни, с който толкова се гордеем, не изглеждат добре. Включително има и такива общински сгради, които също не изглеждат добре, като мога да посоча и Банка „Гирдап“, където трябва да се намерят средства за ремонта на фасадата, може да стане и по проект по „Красива България“, като това е в синхрон с общия устройствен план, който ние приехме преди няколко години, а именно да се стимулират гражданите да обновяват своите фасади. Така че, аз може би ще предложа, ще разговарям с администрацията, но ще предложа създаването на една работна група между представители на администрацията и на сдружението „Русчук БГ“ и на всички, които имат желание да помогнат по този въпрос със своите професионални компетенции, действително да се предприемат стъпки за осигуряване и на средства, и на логистична помощ от страна на администрацията за подновяване тези фасади. Благодаря ви.

 **Акад. Христо Белоев:** Благодаря. Изказване от Петя Кашукеева, ПП - ДБ.

 **Г-жа Петя Кашукеева:** Уважаеми господин Председател, господин Милков, колеги, гости, представители на медиите. Аз искам да благодаря на господин Милков, че сподели нашето предложение. Всъщност искам да добавя нещо, тъй като той изпусна една важна част от нашето предложение. Всъщност според нас то трябва да бъде съпътствано и от информационна кампания. Тоест освен скрининг за колоректален карцином, ние ще направим две много важни неща за гражданите на Русе, които са във възрастта между 50 и 75 години. Първо, честотата на колоректален карцином в тази възраст е между 4 и 5% на 1000 човека. Ако успеем да накараме 1000 човека да отидат да направят този тест, 50 от тях ще имат рак в някакъв стадий, тоест 50 човешки живота ще бъдат спасени. Всеки човешки живот е безценен, така че аз смятам, че не можем да слагаме цена на човешкия живот и поради тази причина това предложение би могло да бъде включено в бюджета. Ако има въпроси откъде е, също бих могла да отговоря на тях. Здравето, какво е здравето? Здравето не е само отсъствие на болест. Здравето е социално, финансово, физическо и психологическо благоденствие. Тоест, ние чрез абсолютно всички неща, които можем да направим през този бюджет, можем да направим хората по-здрави и трябва наистина да седнем и да помислим какви са приоритетите. Тоест искаме ли ние чрез общинския бюджет да дадем възможност на хората, да дадем възможност на здравето на хората, тоест чрез една такава кампания, освен превенция на едно много-много тежко заболяване, което не е включено по никакъв начин в национални кампании, тоест няма кампания за скрининг на колоректален карцином. Ние ще дадем възможност и за промоция на здравето, тоест да кажем на хората какво е това заболяване, какво могат да направят те, за да бъдат здрави. Така че, благодаря много господин Милков, ще дам сега предложението на хартия и се надявам да го подкрепите. Благодаря.

 **Акад. Христо Белоев:** Благодаря. Реплика, Росица Кръстева.

 **Г-жа Росица Кръстева /реплика/:** Уважаеми господин Председател, господин Кмет, уважаеми колеги общински съветници. Аз няма как като лекар да не подкрепя предложението на доктор Кашукеева. Наистина инвестицията в здраве е една инвестиция, която не се забелязва веднага, но тя не е по-малко важна от инвестицията в сгради, в улици и това нещо ще ни се отблагодари стократно след време. Много е хубаво това предложение, но аз може би искам да акцентирам върху това, че общината трябва да задели средства по-скоро за хора, които са в рискови групи, които са в социално неравенство. Това са предимно хора здравно неосигурени, ромско население, хора, които са с нисък социалноикономически статус и те имат затруднен достъп до здравеопазване. Общо взето има достатъчно програми, профилактични. Наистина, права сте доктор Кашукеева, трябва да има една по-широкообхватна медийна кампания за промоция на здравето и ние като лекари трябва активно да участваме в това, нали съответно с подкрепата на общината и на Регионалната здравна инспекция. Това е, което исках да добавя. Благодаря ви.

 **Акад. Христо Белоев:** Благодаря. Изказване, Елисавета Досева.

 **Г-жа Елисавета Досева:** Уважаеми господин Председател, господин Кмете, колеги. Аз първо искам да кажа моите уважения и респект към хората, работили по този бюджет. Със сигурност той изисква много време, много знания, много можене и да се балансира и смятам, че трябва да им отдадем нужното уважение за това. Знам, че всички искаме и е нормално да искаме и повечето от нас сме закъснели да си представим исканията и предложенията, за да се съгласува това предварително. Аз имам един апел към вас за нещо, за което смятам, че сме длъжници на хората от този град и това е едно предложение за обособени пространства между блоковете и там, където има възможност за спортни игри. Не спортни като клубове, не спортни като представителство, като високо спортно майсторство, а за това физически активните хора и тийнейджърите да имат къде да се съберат, да имат къде да изразходват своята енергия. Тъй като това отдавна мисля, че трябва да се случи. Работим по този въпрос заедно с колежката Биляна Иванова. Нейното предложение е специално за тийнейджърите, защото имаме достатъчно много детски площадки и знаете, че когато там се съберат тийнейджърите, често пъти, нито пейките отговарят за тях като ръст, нито съответните катерушки, каквото и да е тяхното. След съгласуване със съответните специалисти, ЗУТ, член 55 разрешава, където има ПУП да се случат такива временни до изграждане на съответните съоръжения по ПУП-а, които са предвидени. Това няма да касае много средства, но след разговори как би могло да се случи това нещо, трябва принципно съгласие това да бъде включено към приватизационната програма. Аз бих го предложила и към средствата за спорт, но смятам, че там нещата са по-различни. И тъй като пак казвам, аз лично съм закъсняла с това предложение, когато то влезе, ако решите, че това е доброто нещо, след това ще представим КСС и съответните проекти, защото ако един терен разрешава 200 квадрата, а другият 250 нали ви е ясно какво бях. Ето, виждате това е снимано в един малък град Горна Оряховица от колежката Нора и са направили. Терена не бива да се бетонира, трябва да останат зелените площи, защото евентуално за влизането от ПУП, както казах е временно това. И нещо което към добавка, когато бъде обезопасено такова място, да има беседка или някакво кътче примерно от дънери или от каквото и да е, идеи много, отстрани, където тийнейджърите да могат да седнат, да могат да разговарят и примерно една маса, където съм виждала на доста места, от бетон за тенис, която да бъде до това ограждение. Аз искрено се надявам това да бъде направено, да помогнете и всички вие, защото живеем на различни места в града и всеки би могъл да каже къде има такава възможност, къде има такива места. Ние ще проучим. Засега към момента лично аз съм се обърнала към 3 места, има такива. Благодаря и се надявам да подкрепите това предложение.

 **Акад. Христо Белоев:** Благодаря. Изказване, Нова Стоянова.

 **Г-жа Нора Стоянова:** Уважаеми господин Председател, господин Кмет, колеги. На първо място ще започна с това, че съм удовлетворена, че отново в бюджета на община Русе намират място инициативи като културния чек и Фонд „Граждански инициативи“, предложени припомням от групата на Местна коалиция „БСП за България“ в предходния мандат. Друг положителен сигнал за мен са увеличените средства по Програма „Култура“. Също ме радва и фактът, че имаме ръст в бюджетните средства за читалищата, за пенсионерските клубове, както и за още много други институции и още много други дейности. Видимо е увеличението и на финансовите средства за социално подпомагане и грижи. И един от приоритетите на бюджет 2024 е подпомагане на родителството. В тази връзка правя следното предложение. Увеличаване на еднократната финансова помощ за поощряване на отговорното родителство, а именно за новородено второ дете от 200 на 300 лева и за близнаци от 400 на 600 лева. Не предлагам увеличаване на общата сума от 163 500 лева към момента заложени в бюджета, тъй като тези средства към момента не се изразходват в пълен обем. Това го твърдя въз основа на данни, получени от администрацията, за което благодаря. Разбира се, при необходимост могат да се направят корекции в бюджета, така че да задоволим нуждите на нашите граждани. Наясно съм, че днес ние не можем да гласуваме това мое предложение, защото то е обект на промени в Наредба 21. Затова аз поемам отговорността да внеса от името на групата на Местна коалиция „БСП за България“ предложението за разглеждане в най-кратък срок. Благодаря за вниманието.

 **Акад. Христо Белоев:** Благодаря. Следва изказване Йорданка Даневска, ГЕРБ.

 **Г-жа Йорданка Даневска:** Уважаеми господин Председател, господин Кмет, колеги, медии и гости. Бюджет 2024 година е сериозен - 274 милиона, но той изисква и сериозна работа. По приходите мога да кажа, че според мене завишените данъци, които увеличихме на предходната сесия малко може би по-трудно ще се съберат от администрацията, защото в Данък „Сгради“ имаме около 5 милиона в повече, Такса „Смет“ е около 3 милиона, така че сериозна работа трябва да извърши общинска администрация. По приходите за бюджета са от нашата си дейност 56 000 000, 160 000 000 от държавния бюджет и за нашата община голяма цифра е преходният остатък, който тази година е 62 милиона. Това за много хора не е ясно какво се случва, но това е просто несвършена работа или ако обекта е много голям и не може да се осъществи за 1 година, за 2 или за 3, но ние имаме един обект голям – басейна, да, благодаря и проблем беше с ВиК цикъла, че не можаха да се довършат доста ремонти на улиците. В разходите какво да кажа, почти във всички функции има много увеличени средства, което е много добро. Въпросът е дали това всичкото нещо ще се осъществи. Моето изказване беше подготвено в такава връзка, каквато колежката Нора Стоянова каза, да се увеличат средствата за помощи еднократните към децата, защото сумата, която е планирана е 163 000, а години наред са изплащани между 25 и 30 000, което има възможност общината да увеличи, но това ще стане пак в промяната на Наредба 21. Искам пак да се върна, защото това ми е болката, към инвестиционния план. Почти 70% от проектите, които са заложени са от миналата година. Това е огромна цифра. Дано тази година като няма такива пречки с воден цикъл и тъй нататък, да се свършат нещата, защото има хубави мероприятия. Нали там детската градина да се довърши, много улици, ремонти, много кръстовища има планирани да се довършат, но въпросът е да се свършат тази година, а не догодина, защото инфлацията е много голяма и примерно сега едни повдигнати пешеходни пътеки са между 12 и 20 000, но догодина, ако не ги направим, те може да станат 30 000 и тъй нататък. Това се касае нашите си пари. Присъствах на общественото обсъждане, две изречения имам само. Присъствах на общественото обсъждане. Там разбрах, че общината има намерение да закупи 4 машини за почистване на улиците и тайно се надявам да не се чистят само булевардите в Русе, а да се чистят и улиците по кварталите, защото фините прахови частици ги има навсякъде, няма само в централната част. Аз ще гласувам бюджета, защото все пак е план, но въпросът е, че ние трябва много осторожно да гледаме какво се изпълнява и какво не се изпълнява. Успех в изпълнението на Бюджет 2024.

 **Акад. Христо Белоев:** Благодаря. Изказване следва, Евгени Игнатов, ГЕРБ.

 **Г-н Евгени Игнатов:** Уважаеми господин Председател, уважаеми господин Кмет. Искам първо от тази трибуна да честитя четвъртата титла на Ангел Русев. Това е вдигане на тежести. Само преди няколко дена той отново стана за четвърти път европейски шампион, на неговите треньори Кристина и Наско Атанасови, както и на председателя на клуба, който отделя от своето скъпоценно време да поддържа вдигане на тежести., това е професор Кирил Панайотов. Искам да кажа, че успехите на спорта са значими. Само преди месец беше церемонията, една много добра организирана церемония за Спортист на годината в град Русе. Първите 10 спортисти бяха само медалисти от европейски и световни шампионати, от купи на европейски и световни изяви, така че правилно в този мандат господин кмета заложи приоритет спорт. Неслучайно ние гласувахме и нов административен ресор със заместник-кмет по спорт и младежки дейности. Аз благодаря, че в началото на втория мандат ще се реализира нещо, което отдавна спортната общественост на град Русе и по-точно леката атлетика заслужава. Това е закрита лекоатлетическа писта и мен ми се иска час по-скоро да се определи мястото, примерно март месец евентуално в общинска сесия да бъде определено мястото и да гласуваме и да са конкретни стъпки да се престъпи в тази насока, защото Русе има как да се гордее със своите лекоатлети и спортисти. Олимпийският шампион Христо Марков, Анелия Нунева, двукратната шампионка по спринт Софка Попова и редица още други спортисти, които все още имаме рекордьори, които все още 80-те години, които са защитавали честта на Русе и на България, както скок дължина Силвия Монева, Анелия Нунева, Христо марков, това са все още рекордьори от тези години. Така че, в тази връзка искам да обърна внимание за Програма „Спорт“. Действително ръста от миналата година е 15%. От 610 на 700 000 лева. Постарах се да направя справка в бюджет 2019, приет на 05.02.2019, Програма „Спорт“ е била 900 000 лева. Мен ми се иска действително общинска администрация да преразгледа тази сума 700 000 лева и това, което чух от господин Кметът, че във времето ще може да намери възможности да увеличи Програма „Спорт“, много ми се иска да поеме яснота, ангажираност спрямо нас, да каже с колко евентуално може да се повдигне Програма „Спорт“, защото този заместник-кмет да има възможност да оперира с повече спортни мероприятия, по-голяма свобода да му дадем, след като имаме и такъв ресор. Така че, благодаря за вниманието и надявам се това, което и моето предложение, което беше входирано за 1 милион да бъде Програма „Спорт“ ще даде възможност за развитието на спорта и по този начин младите хора да им дадем възможност да останат в този наш красив град. Благодаря ви.

 **Акад. Христо Белоев:** Благодаря. Изказване, Иван Петров Иванов, ГЕРБ.

 **Г-н Иван Петров Иванов:** Уважаеми господин Председател, уважаеми господин Кмете, уважаеми колеги. В повечето си изказвания от тази трибуна аз съм се опитвал да говоря за концепции, затова в днешното си изказване аз ще поднеса моя доста по-различен прочит на темата за бюджета. Адмирации към хората, които са съставили, изработили този балансиран и рекорден бюджет, но за мен това е може би ще бъда краен, потушаване на малки пламъчета на фона на целия пожар, който на залива. Какво имам предвид? Със сигурност всеки един лев инвестиран в инфраструктура, спорт, култура, образование, социална дейност, всичко изброено, предвидено в бюджета, ще доведе до това, че Русе ще стане едно по-добро място за живеене, но тук идва голямото „но“, колеги. Налага се да си припомним тъжните факти, че Русе за последните 10 години е намалял с 14 000 души. Опитваме да се привлича бизнес, а града страда от липса на работна ръка на абсолютно всяко ниво. Налага се да си припомним данни като това, че примерно в Русе има над 17 000 трайно незаети жилища. За броя на пустеещите училища и за преструктурираните и маломерни паралелки е тъжно дори да повдигаме въпроса. Много фирми се принудиха да внасят работна ръка, да подсигуряват общежитие, квартири и така нататък, но със сигурност това една птичка пролет не прави. Това е изключително голям проблем за града ни и тъй като отчаяните времена изискват отчаяни мерки, ето моето предложение към вас за следващия бюджет за Юли - Септември. Аз призовавам всички нас, общинските съветници, администрацията да излезем наистина с много сериозно послание, заедно с бизнеса с общо усилия да се вземат спешни мерки, топлата вода е открита отдавна. Още в началото на предния Ви мандат господин Милков, си говорихме за нестандартните мерки, които се приемат в държави като Швейцария, Италия, Австрия, Германия. Говорим за гаранционни фондове, за стипендии, за привличане на млади хора специалисти, включително и за това, че имоти общинска собственост пустеещи и неползвани по предназначение, се дават за символични суми срещу дългосрочен ангажимент към общината. Със сигурност могат да се предприемат страшно много мерки. Въпросът не търпи отлагане. И в спешен порядък, не утре, не в други ден, аз предлагам да се наблегне на този въпрос, защото това, че го отлагаме няма да ни помогне. Благодаря ви.

 **Акад. Христо Белоев:** Благодаря. Изказване Росица Георгиева, ГЕРБ.

 **Г-жа Росица Георгиева:** Уважаеми господин Кмет, уважаеми господин Председател на общинския съвет, уважаеми колеги. Господин Милков, благодаря Ви за това, че приехте предложението за увеличаване на съфинансирането на Куклен театър - Русе от 57 000 на 70. Смятам, че тази културна институция има своето място, своите постижения и това, което можем да направим за нея във финансово изражение е нашата подкрепа. Благодаря Ви, защото тази културна институция има 3 номинации за Икар. Благодаря Ви за това, че от Функция „Образование“ десетте хиляди стават 35 за Ученическа спортна школа, където тренират активно 930 деца и те влизат в бюджета на Центъра за подкрепа на личностно развитие, защото инвестицията в децата е инвестиция вечна. Господин Милков, ще Ви помоля, ако този документ, който Ви е представил общинския съветник Митко Кунчев не е строго секретен, да ми го предоставите, за мен ще е удоволствие да се запозная с него, тъй като в него има анализ на това как намаляват учениците в Средно училище „Васил Левски“. Наистина не съм очаквала като гражданин и като общински съветник да чуя от друг общински съветник да не се изгражда и да не се влагат финансови средства за развитието на едно училище. Нашите деди са отделяли от залъка си, дарявали са ниви и са правили всичко възможно, за да образоват децата си. Благодаря на доктор Кашукеева за легалната дефиниция за здраве. Наистина Ви благодаря, защото не само отсъствието на болест, но физическото и психичното здраве влиза в това ние да сме здрави, не само ние, но и децата ни. И хващайки се за Вашата дефиниция, искам да кажа, че тези 1395 ученици в Средно училище „Васил Левски“ ги лишаваме от психичното и физическото здраве, защото те са на двусменен режим. Може би общинският съветник Митко Кунчев не е забелязал изменението на Наредба 10 за организацията на дейностите, където в преходни и заключителни разпоредби параграф 6 е записано, че директорът на училището заедно с кметът на общината представят на министъра на образованието план за преминаване на едносменен режим. Извинявам се, може ли да взема от група? Съгласно този план, господин Милков е кметът, който през 2020 година представи такъв план в Министерство на образованието. Благодарение на него на община Русе са отпуснати 4 026 000 лева за изграждане на корпус на „Васил Левски“. Да, тъжно, защото градове като София, Пловдив, Варна, Бургас им се дадоха пари за изграждане на нови училища. Но както каза моят колега господин Иванов, ние намаляваме като град с близо 14 000. По предложението може би на господин Кунчев няма да строим детски площадки, няма да изграждаме паркови зони, няма да правим нищо, защото ние намаляваме. Аз обаче задавам въпроса, как ще осигурим психическото и физическото здраве на тези деца? Ще застанете ли пред родителите на 1395 ученици и ще им кажете, че това, което е сключено като план за преминаване на едносменен режим с кмета на община Русе няма да се случи, защото ние намаляваме. Благодаря Ви, господин Милков, за това че казахте, че с лека ръка не може да кажете „не“. Наистина Ви благодаря. Ние с Вас сме водили много спорове. Това наистина се дължи на обществено обсъждане и подкрепата не само на хората в града, но и на родителите. Така че, когато се правят такива предложения, които са против децата ни, аз съм искрено възмутена. Дали ще се строи корпус, държавата е направила сметка и е отпуснала тези пари. Ако кмета на общината има някакво друго предложение, ние сме съгласни общинските съветници от ГЕРБ да го обсъдим и да намерим най-доброто решение. Но да лишавате децата ни от физическо и психическо здраве, мисля, че е най-малкото неморално. Благодаря ви.

 **Акад. Христо Белоев:** Благодаря. Изказване, Стоян Христов.

 **Г-н Стоян Христов:** Господин Председател, уважаеми господин Кмет, уважаеми колеги. На комисия по ТУС направих едно предложение за изграждане на площадка за разхождане на кучета в района на площад „Оборище“. Самата идея, то стана голямо разискване там, отне доста време, като идеята ми не беше толкова лукса на кучетата да се подобри там да има къде да се разхождат, колкото да запазим здравето на децата, които играят по площадките в района и в тревните площи наоколо. Но понеже забелязах, че не чух моето предложение и от тази гледна точка станах да задам въпроса си, както ще Ви го задам и писмено. Предложил съм стойността да е до 50 000 лева, защото не съм сигурен в района площта, която ще бъде заградена до тази площадка, това е.

 **Акад. Христо Белоев:** Благодаря. И още едно изказване до почивката ще направим, Биляна Иванова, БСП.

 **Г-жа Биляна Иванова:** Уважаеми господин Председател, уважаеми господин Кмет, колеги. Преди да започна по същество с изказването си, искам да изкажа благодарност на господин Милков и колегите от общинска администрация за това, че и в този бюджет за 2024 година предвиждат изрично средства за осигуряване на достъпната среда на русенци, за да могат всички русенци да се придвижват спокойно в нашия град. По отношение на това предложение, което госпожа Елисавета Досева изказа преди малко от трибуната, по което работим от известно време с нея.Първо,само за протокола искам да внеса едно разяснение. Знам, че тя го е направила писмено коректно, но става въпрос това предложение да влезе в инвестиционната програма, Приложение 5, а не в това, което всъщност госпожа Досева спомена като грешка на езика. Много се надявам това предложение да успеем да го реализираме заедно и то заедно с младежите на Русе да оформим тази среда като такава, която да бъде пригодена за техните нужди и желания, за да могат да си прекарват времето навън спокойно, без някой да им се кара, че слушат музика или си говорят на малко по-висок глас на места, където не им е мястото. Например в детските площадки. Сега по същество. През Май месец 2023 година направих питане господин Милков, по отношение състоянието на тротоара пред Кооперативния пазар, както по протежението на булевард „Цар освободител“, така и по протежението на улица „Шипка“. Тогава ми беше отговорено, че състоянието на тротоара е изключително лошо, но към момента не се предвижда ремонтиране на тази част от тротоара, поради което ми се иска да направя днешното предложение. Знам, че то няма начин да намери място в капиталовата програма на общината. Мисля, че мястото му е точно през средствата за ремонт да се случи, но моля ви господин Милков, нека намерим малко средства да ремонтираме тротоара пред Централния кооперативен пазар, защото всички ние знаем какъв огромен човекопоток има ежедневно там и колко много хора се възползват от лицата продаващи на пазара, за да може всички да стигат до там безпрепятствено. Моля Ви, нека да намерим тези средства и да извършим ремонт на тротоара. Благодаря ви.

 **Акад. Христо Белоев:** Благодаря. Ще направим почивка 15 минути. През почивката само да уточним, тези, които внесоха предложения. Доколкото разбирам, голяма част от тях ще бъдат приети, но при писменото предложение посочване към коя част на бюджета се отнасят предложенията и откъде ще бъдат взети средствата. Това сега ще уточня и с доктор Кашукеева. Почивка 15 минути.

***15 минути почивка***

 **Акад. Христо Белоев:** Четиридесет общински съветници са се регистрирали. Имам кворум. Започваме, продължаваме своята работа. Системата е, обаче заместник-председателя ги е записал тука, които са се заявили и продължаваме по това списъче. Следва изказване от Пламен Рашев. Стоян предвидливо снима екрана. Моля за тишина. Продължаваме своята работа.

 **Г-н Пламен Рашев:** Господин Председател, господин Кмете, дами и господа общински съветници. Чухме доста изказвания. В повечето случаи бюджета ще бъде подкрепен. Имаше и много предложения, голяма част от тях приети от общинска администрация. По принцип нашето желание е когато един бюджет се приеме, той да бъде изпълнен възможно най-ефективно. Кога това става, когато възможно повече хора са свързани с политиките и тяхното изпълнение в името на именно този бюджет. В тази връзка, има една организация за граждански инициативи, която действа вече трета, почва четвърта година. Какви проблеми се срещнаха в тези граждански инициативи? Това са средства, които се дават на граждани, на хора, които са от блока, съответно в етажната собственост. Тези, които имат желание да облагородят, да направят по-зелени площи, те да направят по-приветливи местата където живеят и затова се създаде този фонд за граждански инициативи. Оказва се, че първата година 29 такива проекта са приети, втората година 2022 – 9, третата – 3. Изследвахме каква е причината за това. Първата причина, е че малко хора знаят за това, тоест не сме го пропагандирали, администрацията не е направила съответното обществено достояние за възможностите и друга, която е не по-маловажна, че 300 лева, което се за този фонд граждански инициативи за конкретна дейност са сравнително малко. Това, което ще направим и мисля, че администрацията ще бъде съгласна с това, в дейност „Озеленяване“, където във вода, горива, материали, в това число и във Фонд „Граждански инициативи“, са отделени 15 000 лева от общо 223 000 лева. Нашето предложение е да станат 30 000 лева, а ще направим съответно корекция на правилника, като съответно по съответния ред той се внесе, както и наредбите за едномесечно обществено обсъждане с възможност стойността на тези договори, които се сключват с гражданите да бъде от 300 увеличена на 600 лева. Този начин дава възможност да дадем тласък за изпълнение на основната цел на точно тези граждански инициативи, именно повишаване обществената ангажираност, стимулиране с личен труд и извършване на дейност за облагородяване на междублоковите пространства. Така че, от една страна повече реклама, повече пропаганда. От друга страна увеличаване на средствата от 300 на 600 е начинът да приобщим повече граждани към общите дейности, за да стане нашия град по-добро място за живеене, нашия град да бъде по-красив и възможно повече хора да се включват в тази инициатива на гражданите. Мисля, че от тези 223 все ще се намери възможност 15 да станат 30 000 за този фонд граждански инициативи. Още един път казвам, хората казват 500 лева, 600 лева са нещо много по-добро и ще създадат интерес, отколкото 300 лева, защото много бързо пада интересът към тази инициатива. Благодаря, благодаря ви за вниманието.

 **Акад. Христо Белоев:** Благодаря. Изказване от Елеонора Николова. Да, движа се по списъка, който беше от преди почивката. Някои си заявиха наново изказванията. След това Йовчо Смилов. Да, заповядайте.

 **Г-жа Елеонора Николова:** От група ще взема.

 **Акад. Христо Белоев:** Да, от група, заповядайте.

 **Г-жа Елеонора Николова:** Уважаеми господин Председател, уважаеми господин Кмет, действително приемането на бюджета за съответната календарна година е най-важният документ. Той показва както възможностите и добрата работа на общинска администрация, но също така и качествата и добрата работа на общинските съветници. Защото бюджетът не е само инициатива на кметската администрация. Бюджета е политиките, които ние изработваме в общинския съвет и доколкото качествено и прилежно се вслушваме в предложенията на нашите съграждани и отразяваме тяхната воля, толкова и документът, който ще създадем, ще отговаря адекватно на техните нужди. Ние всички сме убедени, че нашия град има тежки поражения, както се казва, дълбоко е ранен след ВиК изпълненията и тези рани много дълго и много трудно ще отзвучават, което предполага и налага насочването на много значими средства към възстановяване на инфраструктурата, за да можем наистина да кажем, че градът е добро място за живеене. Аз съм удовлетворена, лично нашата група е удовлетворена от обстоятелството, че предложенията, които направихме те са изцяло в областта на инфраструктурата бяха възприети.Мога да кажа почти изцяло, с малки изключения, за които ние през годината ще продължим да настояваме, но това значи, че работата ни с нашите избиратели е била добра. Добре сме налучкали и идентифицирали нуждите и това, че те се приемат е една гаранция за това, че ще се и случат. Разбира се, аз продължавам да настоявам, че общинският съвет е този, който трябва да контролира много плътно общинска администрация, как се изпълняват отделните задачи, как се финансират, има ли разхищение на финансов ресурс и така нататък. По време на обсъждането аз бях така добре информирана от госпожа Пенева за начина, по който се разпределиха тези над 6 милиона, които ние очакваме да получим от увеличените такси и данъци, защото такъв ангажимент вменихме на общинска администрация и това, което госпожа Пенева ни запозна, че тези 6 милиона изцяло категорично са насочени към инфраструктурни проекти за подобряване на средата. Аз искам да се присъединя към изказването на господин Иво Пазарджиев. Действително облика на града се определя в голяма степен от качеството на старата архитектура. Последният ремонт значим, който направихме през 2004-2005 година на цялата композиция от сгради включени между часовника и Халите, така да ги обознача, беше направено с помощта на проект от „Красива България“ - 50% средства от „Красива България“ и 50% на собствениците на сградите, които ние успяхме да задължим да се внесат. Разбира се, тогава Закона за паметниците на културата имаше един изключително удачен текст, който задължаваше общината в случаите, когато гражданите бездействат и не поддържат инфраструктурата си, сградите си, общината да извърши ремонта със собствени средства и да впише законна ипотека. Този текст услужливо отпадна, но аз продължавам да смятам, че независимо, че той не съществува с възможностите на Закона за задълженията на договорите и ГПК ние също, ако заместим собствениците, бихме могли да си възстановим средствата по начините, които общите закони сочат. Всъщност това е, което исках да кажа. Продължавам да твърдя, че най-голямото достояние и това, с което се гордеем е действително архитектурният облик на града, поради което ще продължим през годината да водим диалог с общинска администрация за това сградите да бъдат своевременно ремонтирани, да се запази облика на града и това да се случи, ако щете и със средства от общинския бюджет. Има начини, по които гражданите да възстановят парите, когато те бъдат заместени в това си задължение. Удовлетворени сме от бюджета. Нашата група ще го подкрепи, защото той е добре изработен, защото и нашите предложения бяха възприети, а по този начин ние отговорихме на задачите, които ни бяха вменени от нашите избиратели. Благодаря ви.

 **Акад. Христо Белоев:** Благодаря. Следва изказване от Йовчо Смилов. Както са от предходния списък. След това Митко Кунчев, госпожа Рена Стефанова, Велизар Павлов. Да, заповядайте.

 **Г-н Йовчо Смилов:** Уважаеми господин Председател, уважаеми господин Кмет, уважаеми колеги. Аз искам първо да прочета текста на предложението, което ще внеса към бюджета, за да мога да съсредоточа вашето внимание и да провокирам вашия интерес. До общинския съвет – Русе, предложение към бюджет 2024 от групата общински съветници на Местна коалиция „БСП за България“ относно финансиране на проектиране на съоръжения. Уважаеми общински съветници, моля да бъдат предвидени средства за проектиране на модулни съоръжения за засенчване на зони за краткотраен отдих и почивка като елемент от градската среда. Наясно съм, че, ако това бъде прието, един такъв проект, една такава дейност би била съотносима по-скоро към бюджет 2025. Защо внасяме предложението сега? Защото, докато дойде време да съставяме бюджета за 2025 година, ние можем да проектираме такива съоръжения. Какво имам предвид. Да използвам времето за проектиране. Какво имам предвид. С оглед на климатичните промени, които са факт за всички нас, в много държави най-напред с тропичен и субтропичен климат и леко-леко с тази линия се измества все по на север. Вече има и съществуват такива съоръжения. Дори в някои градове в България са заложени такива съоръжения като елемент от градската среда, по-скоро свързани с енергийната ефективност, но там те са така наречените перголи съоръжения или перголи, които са пред битови, административни и общински сгради, които да засенчват и да подобряват самата ефективност на сградата. Предложението, което аз внасям е малко по-различно. Аз предлагам на вашето внимание да бъдат проектирани такива модулни системи, които да позволяват самостоятелно монтиране като единична система и да бъдат мултиплицирани на места, където е необходимо по две, по три и повече, за да може давам пример. Кея скоро няма да бъде засенчен от естествената растителност, която лека полека расте. Ние всички се разхождаме там с голямо удоволствие. Там играят децата ни, внуците ни. Втори пример, майка с детска количка тръгва примерно от „Олимпи Панов“ от светофарите и отива в МОЛ-а да напазарува. По цялото продължение на тротоара от Олимпа от подстанцията до МОЛ-а няма една сенчица, където да спре майката за 2-3-5 минути, да даде водичка на детето, да отдъхне и да продължи. Искам да се помисли и да гласуваме такива средства за проектиране. Господин Председател, ако може да бъде добавено от група. Благодаря. Да помислим, имаме и в самия общински съвет специалисти, инженери, архитекти, които могат да бъдат в помощ на общината. Да дадем ход на проектиране и веднага казвам, понеже не е написано в предложението, средствата да бъдат осигурени от средствата за проектиране, които ги има в бюджета. Да бъде даден старт на един конкурс за дизайн за проектиране, за ергономичност на такива системи, които смятам, че ще бъдат полезни в различни точки на града за нашето общество. Ние няма да открием топлата вода. По-скоро ще ги адаптираме към нашата среда в нашия град. Благодаря ви.

 **Акад. Христо Белоев:** Благодаря. Следва изказване от Митко Кунчев.

 **Г-н Митко Кунчев:** Уважаеми господин Кмет, уважаеми господин Председател, дами и господа общински съветници. Вземам отношение във връзка с повдигнатия въпрос за строителството на нов корпус на Средно училище „Васил Левски“. Трябва да напомня, че двусменното обучение в известна степен е противозаконно и е вредно за учениците. Преминаването към едносменно обучение обаче може да стане по различни начини. Най-общо казано два начина. Единия е като се строят нови сгради, а другият като се преструктурира мрежата от училища. Едните са меки мерки и стават без пари, а другите искат сериозни капиталови разходи. В този смисъл аз представих на кмета, напомних му за някои факти, които ще споделя с вас, за да имате представа. През 2011 година в Средно училище „Васил Левски“ учат 1755 ученика и не започва строителство на нов корпус, но това е било много отдавна. През 2019 година учат 1539 ученици. Тогава кмет вече е Пенчо Милков, Галин Ганчев директора е общински съветник. И започва строителство на басейн със спортна зала. Питам Галин Ганчев, защо не се започва нов корпус с басейн и колегата отговаря, защото не ни трябва. В училището броя на учениците намалява и то тъй или иначе ще мине на една смяна, по-важно е да има спортна зала. Сега сме 2024 година, басейна още не е готов, не е ясно кога ще завърши, но започва нов градеж на нов корпус, който ще завърши, ако следим темповете на басейна може би през третия мандат на Пенчо Милков към 28-29 някъде. Предполага се обаче, че тогава, ако така върви намаляването на броя на учениците, те ще учат на една смяна и по естествен път. Какво ще се случи, когато броят на учениците силно е намалял, а то вече има 2 сгради, басейн, спортна зала и така нататък? Издръжката на това училище ще бъде много голяма, а тъй като тя е пропорционална на броя на учениците ще намалява по някакъв начин. Твърде вероятно е училището да има сериозен проблем с издръжката. В близост двете училища, които са най-близки до „Васил Левски“ едното е „Никола Обретенов“. В момента в него учат 364 ученици. Сградата е за 660 ученици. Другото близко училище е „Алеко Константинов“. В него учат около 130 ученици, а сградата е за 572 места, тоест двете съответно в района училища, които са, сградите имат заетост, която е 50% някъде. И защо не се прилага същия подход? Защо само на „Васил Левски“ се строи нов корпус? Всеки ще попита, а не в Европейските езици и в ОУ „Христо Ботев“. Там също има. Те са също средни училища на две смени. Защо е избрано точно „Васил Левски“, където се строи вече басейн и така нататък. Това бяха моите мотиви да обърна внимание на кмета Пенчо Милков. Сега той не е съгласен с тях, разбирам, няма проблем, нормално е да имаме различни мнения. Твърдя, че преминаването на мрежата от училища към едносменно обучение може да стане по-лесно с меки мерки чрез преструктуриране. За съжаление този подход обикновено не се харесва на кметовете и те го избягват. По-добре е да се похвали кмета със строителство на нов корпус, само че той докато се завърши и докато трябва да се обзаведе, тази сума от 4 милиона според мен няма да достигне. По принцип няма нищо лошо да се строят нови сгради, само обяснявам, че преминаването към едносменно обучение има по-лесен начин чрез преструктуриране. Благодаря.

 **Акад. Христо Белоев:** Благодаря. Реплики по реда на заявяването. Иво Пазарджиев, ВМРО.

 **Г-н Иво Пазарджиев /реплика/:** Уважаеми колеги, уважаеми господин Кунчев. Действително в нашия град имаме проблем със сградите на учебни заведения. От една страна имаме учебни заведения, които са закрити. Имаме сгради, които трябва да напълним със съдържание за съжаление след като те вече не изпълняват функциите, за които са построени. И наистина звучи странно след като имаме пустеещи сгради за образование да строим нова сграда, нов корпус на „Васил Левски“. Там обаче ситуацията е малко по-различна и Вие го знаете като специалист в образованието и много от нашите съграждани го знаят. Това училище, когато е построено е работило на 3 смени. Един огромен квартал с млади хора, които съответно децата им се учат там. Няма как с наистина с лека ръка да преценим дали трябва да се строи или да не се строи, тук е прав кметът, че трябва да бъде обект на един сериозен дебат и на един анализ дали трябва да се построи корпус, тъй като аз съм съгласен с Вас, че е по-добре да се оптимизират училище „Никола Обретенов“ и „Алеко Константинов“, но няма как да накараме хората насила да учат някъде. Знаете, че това няма да се получи. Отделно самото училище „Никола Обретенов“ е много далече от края на квартал „Дружба“ и това би било нерентабилно за родителите, които ще изпращат децата си там на училище. Колкото до „Алеко Константинов“, аз съм полагал огромни усилия да се насочват децата от квартал „Селеметя“ да учат там, тъй като има отлив и от самите деца, които живеят непосредствено до училището в посока училище „Васил Левски“ и съм разговарял и с ромските лидери и така нататък, но и този процес не е лесен и тук трябва да се мисли действително как да се подобри положението на това учебно заведение, но по никакъв начин не съм съгласен, че общината трябва да се лиши от едно държавно финансиране, което ще подобри базата на училище „Васил Левски“. Колкото до басейна, аз не считам, че той е обект на този анализ в момента, тъй като басейна би обслужвал и една голяма част от населението на този квартал, не само на учениците. Благодаря.

 **Акад. Христо Белоев:** Благодаря. Реплика Росица Георгиева.

 **Г-жа Росица Георгиева /реплика/:** Уважаеми колеги, уважаеми господин Кмет, аз мисля, че представеният анализ е едностранчив. Първо, защото това е единственото училище в този квартал. Второ, защото за училище „Никола Обретенов“ е в квартал „Чародейка“ и трето, защото училище „Алеко Константинов“ е за хората, които живеят в така наречения квартал „Над гарата“. Това първо. Второ, не бих си позволила въобще да предложа ученици от „Васил Левски“ да пресичат натоварения път Русе - Варна, за да удовлетворим желанието на някой да прехвърлим едни ученици като картофи от една щайга в друга. Трето, много съм изненадана от този едностранчив анализ, защото господин Кунчев е този, който задава въпроса как се определя процента на броя ученици, които трябва да се обучават в професионални паралелки от Министерството на образованието и същият той с лека ръка прехвърли половината ученици в „Алеко Константинов“, другата половина в „Никола Обретенов“ и така с меки мерки решихме проблема. Искам това да го обясним на родителите в квартала, които наистина Иво Пазарджиев припомни годините, когато там се учеше на 3 смени и да им кажем, че това е най-гъсто населения квартал с най-много ученици. Училище, което в България не знам дали знаете, господин Кунчев, се изучават източни езици - китайски, японски. Тази седмица Вие не присъствахте, за да видите как учениците, но господин Енчев беше училището напълниха Канев център за посрещането на китайската нова година и как културното аташе на китайското посолство попита, кога ще осигурим психическото и физическото здраве на тези деца с едносменен режим. Освен това господин Кунчев, анализа за тези 4 милиона са направени от Министерство на образованието, а на въпроса, приключвам, защо „Христо Ботев“, ами защото пак не сте запознати. Има план, те намаляват приема си, тъй като са в централна градска част и от следващата година се надяваме, че вече ще са на едносменен режим. По въпроса за Европейските езици, Вие знаете, че господин Милков намери решение в корпуса, предостави помещения, учебни зали в „Братя Миладинови“ за учениците от Европейски езици, така че наистина проблема в Левски е много сериозен и аз Ви се изненадвам с леката ръка, с която разпределяте ученици. Благодаря ви.

 **Акад. Христо Белоев:** Благодаря. Дуплика, Митко Кунчев. Няма заявена. Трета реплика, да, заповядай. Не се е отразила в системата, затова. Давате знак своевременно и ви давам думата, няма проблеми. Митко Кунчев ще изчака.

 **Г-жа Деница Иванова /реплика/:** Уважаеми господин Председател, уважаеми господин Кмет, уважаеми колеги общински съветници. Не мислех да взема отношение по темата за образованието, защото тук има хора, които са прекрасни професионалисти и експерти, но аз ще говоря за това, което господин Кунчев спомена за разхождането на едни деца, къде да ги сложим, как да ги сложим и дали има място за всяко едно по удобство или по неудобство. Господин Кунчев, отдавна родителите избират училище с професионалисти, с насоченост. Давам пример със себе си. Живея в централна градска част и от 2 години съм избрала училище „Васил Левски“. Точно заради насочеността към азиатските култури, защото ако някои гледат на запад, аз със сигурност повече гледам на изток и не само аз, редица родители от централна градска част всяка сутрин пътуваме и на нас също не ни е удобно, примерно дали да сме на една смяна или на две смени, но ние предпочитаме преди всичко избираме училището, учителите и начина на преподаване. Та и господин Пазарджиев, не е само до квартала, ако преди време е било обслужващо училище само на квартал „Дружба 1, 2 или 3“, сега в момента то обслужва почти целият град и много хора от централна градска част предпочитат да отидат там и наистина има неудобство, но аз вярвам, че това ще се оправи. Преди всичко ученика в случая следва учителя, а не обратното. Благодаря.

 **Акад. Христо Белоев:** Благодаря. Митко Кунчев, дуплика.

 **Г-н Митко Кунчев /дуплика/:** Няма ли други реплики наистина? Аз се надявах, че повече реплики ще има.

 **Акад. Христо Белоев:** Могат да бъдат 3.

 **Г-н Митко Кунчев /дуплика/:** Добре че има запис, на който се вижда какво съм казал. Никога не съм казвал някои ученици да се разхождат напред-назад, нито нищо друго. Обясних, че 2024-та година директорът Галин Ганчев обясни, че няма нужда от нов корпус, тъй като училището по естествен път ще минат на една смяна. Само това обясних и обясних, че в Русе има пустеещи училища. Не съм казвал никога да се местят ученици, а другият проблем, който надявам се някой път да обсъждаме, наистина е това, че държавата жестоко мести ученици без те да имат право на избор. Някой път ще обсъдим този въпрос и аз ще имам възможност надявам се да ви обясня защо е така, защото съществуващия терористичен държавен план-прием е един анахронизъм, който трябва да отпадне. Чрез него децата в Русе се слагат в училища без те да имат желание в това училище, тъй като училищата нямат свобода да предлагат план-прием на практика и това е тема, която надявам се да обсъдим. Но пак казвам, добре че има записи, за да се види какво съм казал. Слагате в устата ми думи, които не съм изричал. Благодаря.

 **Акад. Христо Белоев:** Благодаря. Следва изказване от госпожа Рена Стефанова.

 **Г-жа Рена Стефанова:** Уважаеми господин Председател, господин Кмет, гости, представители на администрацията. Аз ще взема общо отношение по предложения ни бюджет, като също като колегата Иванов споделям разбирането, че да, голям труд е положен от администрацията, за да направи този бюджет за което и благодаря. Но аз очаквах тук в зала да чуя и да видя визията за развитие на Русе в следващите няколко години, а защо не и десетилетия, защото бюджета всъщност е това, какво администрацията и в частност кмета вижда като визия за развитие на града. Ние чухме, бих се изразила не много популярно „бакалски сметки“. Откъде ще вземем, къде ще дадем, наистина като един домоуправител, който се грижи за входа, за протеклия покрив и така нататък, но аз не чух как накъде ще върви този град. Направили сме предложения, които бяха коментирани тук от господин Кмета, за които аз не разбрах дали ще бъдат приети, поради което още един път предлагам това, което ние считаме, че има отношение към малко по-дългосрочното развитие на града и виждането за това той как да се развива, а именно да бъде обявена обществена поръчка за изменение на общия устройствен план с цел разширение на строителните граници на Индустриалния парк в Русе. Защото, както всички знаем, неговият капацитет е изчерпан и ако искаме да привличаме бизнеси, държа да кажа незамърсяващи, то тогава трябва да им дадем мястото, където те да го вършат и да сме осигурили инфраструктурата, която да ги доведе до там. Така че мисля, че бихме могли да намерим пари от капиталовата рамка на бюджета, така че да започнем да проектираме това разширение. Другото ни предложение, което в никакъв случай не е визионерско, но смятам, че как да кажа, задължително да бъде прието. Има едни хора в квартал „Дружба 2“, които нямат улична регулация. Разбирате ли за какво говорим? Те живеят там. Там са им жилищата, гаражите, нямат детски площадки, нямат нищо. Мисля, че община Русе може да намери нужните средства, така че да им дадем възможност поне да влязат в предходния век, защото уличното проектиране е задължителна предпоставка за цивилизован начин на живот. Изцяло подкрепяме предложението на колегата Пазарджиев, що се касае до сградите, представляващи културни ценности в центъра на града и бихме го подкрепили разбира се. В този смисъл, ако приемете нашите предложения, които давам в писмен вид, ще гласуваме „за“ бюджета. Ако не видим някакво отношение към нашите предложения, по-скоро бихме се въздържали имайки предвид това, че темата за новия корпус също считам за много чувствителна. Говоря за училището, доколкото публични средства трябва да се харчат много внимателно и по възможно най-ефективния начин. И когато самият директор на училището ни казва, че вече няма да има нужда от този корпус, защото уви няма ученици. Това чух в дебата, то тогава защо ние ще строим този корпус, който ще ни довлече още повече разходи, при положение, че няма кой да се обучава в него? Благодаря ви за вниманието.

 **Акад. Христо Белоев:** Така, системата не отчита реплики. Кой пожела? Иван Иванов, ГЕРБ. Реплика.

 **Г-н Иван Петров Иванов /реплика/:** Уважаеми господин Председател, уважаеми господин Кмете, уважаеми колеги. Със сигурност темата за развитието на града и всички по-сериозни проблеми, които поставихме е въпрос на един изключително задълбочен и сериозен анализ. Без да съм специалист в темата за образованието, ние си говорим за концепции и дългосрочно развитие и за привличане на млади хора и какво ще правим по въпроса, се замислих следното, ей сега ми дойде. Там е Дунава, там е Западна промишлена зона, оттатъка е Източна промишлена зона - Индустриалния парк. Естественото развитие на града е в южна посока. В дружби и чародейки живеят младите хора. Ако ние ще се ориентираме да задържаме и привличаме други млади хора, те ще отидат там, защото там имотите са най-евтини. Младите семейства тръгват от долу, което автоматично означава, че ние трябва да мислим за развитие на тези райони. Това първо. Второ, по повод на сградите. Колеги, „Малката Виена“ да има и такива сгради, дойде ми от презентацията за бюджета, като сградата на бившия Тетевен, която е като катун. Благодаря ви.

 **Акад. Христо Белоев:** Благодаря. Реплика, Росица Георгиева.

 **Г-жа Росица Георгиева /реплика/:** Адвокат Стефанова, аз просто искам да Ви кажа, че директорът, който цитирате не е директор от 2020 година, така че не знам нали доколко достоверна е информацията, с която господин Кунчев ни е запознал. Аз обаче мога да Ви дам такава надлежна, извадена от Национална информационна система. Освен това, ще помоля община Русе да извади, има в архивите, всички предложения на господин Галин Ганчев, който не е директор от 01.08.2020 година, за да видим къде той се е отказал от строежа на този корпус и колко пъти и на общински сесии тези колеги, с които сме в предходните мандати, е поставял този въпрос. Така че, не би било коректно да споменаваме човек първо, който вече четвърта година не е в системата и второ нещо, за което той никога не го е споменавал, че не желае да бъде построен корпуса.

 **Акад. Христо Белоев:** Благодаря. Реплика, Искрен Веселинов.

 **Г-н Искрен Веселинов /реплика/:** Уважаеми господин Председател, уважаема госпожо Стефанова. Аз горещо подкрепям темата за индустриалните паркове. Нещо повече, предложих на кметът и той включи такъв текст в управленската си програма, защото действително Русе има нужда от нов индустриален парк или казвате Вие разширение на този, но това решение всъщност ние не сме го взели. Аз примерно съм застъпник на идеята, че има близо 400 декара в района на Метро, където може да бъде ситуиран изцяло нов, специално за високи технологии, специално за екологични чисти производства, а не да натрупваме индустрия в оная посока, която вече е доста пренаселена. Така че, аз по принцип подкрепям това, което Вие искате, но смятам, че е много рано да позиционираме и да предвиждаме бюджетни средства за харчене и Ви съветвам да не поставяте това като едно предусловие за подкрепа на бюджета. Управленската програма на кмета ясно пое ангажимента, че Русе ще има нов индустриален парк именно с такава насоченост. Предлагам в следващите месеци да задълбочим дискусията, къде е възможно да се ситуира такъв парк и тогава вече да пристъпим към градоустройствените решения.

 **Акад. Христо Белоев:** Благодаря. Следващо изказване Велизар Павлов.

 **Г-н Велизар Павлов:** Благодаря, господин Председател. Уважаеми господин Кмет, уважаеми колеги, аз ще взема отношение по Програма „Спорт“, за която ставаше въпрос. Преди това обаче ще акцентирам върху няколко факта. Първия факт вече беше споменат, 62 милиона преходен остатък, от които 42 милиона от местни дейности. Тоест, имаме планирани и неизпълнени дейности. В спорта всичко е изпълнено и то доста преди края на календарната година. Втори факт, господин Кмета постави основен приоритет върху развитието на спорта и в тази връзка в структурата на общината е предвидено да има заместник-кмет по спорт и младежки дейности. Трети факт, Програма „Спорт“ през годините винаги е заемала около половин процент от бюджета на общината, като се започне от времето на госпожа Николова, където бюджетът беше около 50 милиона, Програма „Спорт“ 250 000. По времето на господин Стоилов бюджета 137 милиона, Програма „Спорт“ 750 000. На тази база при сегашния бюджет би трябвало Програма „Спорт“ да бъде 1 370 000. Планираните 700 000 за Програма „Спорт“ на практика не могат да достигнат това, което е било шестнадесета-седемнадесета година. Много граждани си спомнят тези времена 2016 и 2017 година, когато футболният „Дунав“ беше в „А“ група и стигна до европейските клубни турнири. Баскетболния отбор на жените беше непрекъснато шампион и биехме наред. Стадиона беше пълен, залата беше пълна, а волейболния отбор беше в суперлига, тоест в най-високото ниво на волейбола. В тази връзка, нали виждам, че господин Кмета сближаваме позициите, което така благодаря и приветствам това, беше казано парите от общинския буферен паркинг да бъдат инвестирани в спорта. Обсъждахме такава тема действително, но тогава не беше ясно, че общината има намерение да обяви търг за отдаване на този паркинг. По наши прости сметки постъпленията от този паркинг на средногодишна база би трябвало да бъдат около 1 милион. И в тази връзка нали ние предложихме тези 300 000 да бъдат осигурени по този начин. Сега, с отдаването на търг под наем 15 000 на месец, това прави 180 000 на година, тоест средствата не могат да бъдат на практика осигурени. И в тази връзка, нали всичко е изложено, предлагам увеличаване на финансовата рамка на Програма „Спорт“ с 300 000 лева. Нека общинският съвет да реши дали имаме такава нужда и допълвам, че би могло средствата да се осигурят от Фонд „Резервен“, а постъпленията от общинския буферен паркинг да отиват във Фонд „Резервен“. Тъй като спортната година започва Март месец, Април месец вече всичко кипи от живот, от събития, от ангажименти и нали, завършвам с това, че силно се надявам, че ще дойде времето, когато зала Арена ще бъде пълна, стадионът ще бъде пълен, Русе ще бие и заедно с господин Кмета и целия общински съвет ще се радваме на успехите на русенския спорт. Благодаря ви.

 **Акад. Христо Белоев:** Благодаря. Следва изказване, Пламенка Ангелова.

 **Г-жа Пламенка Ангелова:** Уважаеми академик Белоев, уважаеми господин Милков, уважаеми колеги общински съветници. Подкрепям усилията на общинската администрация за повишаване на средствата в сферата на културата и в това число на Джаз фестивала. Преди да кажа по същество онова, което искам. Така да направя едно уточнение, защото се тиражира една мантра, че това е първия фестивал джазов в България и за да се придържаме хубаво е, че така местният патриотизъм ни владее и че Русе е град на първите неща, но все пак да спазваме и да се водим от историческите факти. Та, мисълта ми е да, не е първия, но е единственият, който в продължение на 48 години се провежда без прекъсване, с леки сътресения и то неизменно с подкрепата на община Русе в рамките на програмата на КДК. И тъй като така чухме желание на някои хора, да имат претенции за провеждане на тоест да бъде финансиран със 140 000 лева. Хубаво е за всички такива фестивали да имаме такива пари, разбира се, но искам да отбележа, че тази година не честваме юбилей на джаз фестивала, а 100 години от създаване на Клуба на дейците на културата. И в този клуб 100 години се провеждат освен джаз срещи, джаз фестивали, много други дейности, като поетични вечери, моноспектакли, творчески портрети, представяне на книги, изложби и така нататък. Предстои в скоро време изложба на карикатурата. Ще отбележим и една дата, като заедно съвместно с Австрийската библиотека, 30 години от смъртта на Елиас Канети - единственият нобелов лауреат роден в Русе. Това събитие също заслужава достойно представяне. С цялото ми уважение към джазовото изкуство, искам да кажа, че не трябва да забравяме, че така формиран бюджета е за цялостната дейност на КДК, част от който е и джазовия фестивал. Разбира се, тези пари, които са отделени за дейност на КДК не са достатъчни и никога няма да бъдат достатъчни за каквото и винаги ще искаме нещо в повече. Но аз искам с удоволствие да отбележа и с удовлетворение, че бюджетът на КДК е увеличен почти 3 пъти или да бъда по-точна 2 пъти и половина. Така че, нека когато говорим за джазовия фестивал, да смятаме, че това е част от програмата на КДК и да отбележим достойно неговата 100 годишнина. Благодаря.

 **Акад. Христо Белоев:** Благодаря. Реплика, Орлин Дяков.

 **Г-н Орлин Дяков /реплика/:** Уважаеми колеги, „някои хора“, които ги предлагат тези 140 000 лева съм аз. Значи това е предложението на господин Джумалийски, който от години знаете работи в тази област и е наясно с финансирането на подобен тип дейност, това първо. Второ, въобще не искам да противопоставям джаза на каквото и да е друго събитие в Клуба на културните дейци. Да, знам, че се чества 100 годишнина на клуба и не съм казал никога, нито пък съм твърдял, че джазовите изяви там са единствените. Разбира се, би било прекрасно по подобен начин…

 **Акад. Христо Белоев:** Моля за тишина. Моля за тишина в залата.

 **Г-н Орлин Дяков /реплика/:** Сега, знам, че се поизморихме, ама… Никога не съм твърдял и не искам по никакъв начин джаз изявите да бъдат противопоставени на другите събития, които ще честват 100 годишнината на КДК. Към това искам да прибавя, че ние имахме разговор с господин Енчев и аз съм приел това, което предлагате като една много сериозна стъпка напред във връщането на джаза в града ни като столица на джаза. Така беше определян града ни. Никога не съм твърдял, че първия джаз концерт е бил в Русе, пък и не знам кой би го твърдял, защото знаем, че не е вярно. Въпроса е малко по малко ние да върнем наистина блясъка на тази музика и на изявите в тази област в града ни. Това е идеята на това, което съм предлагал. Благодаря ви.

 **Акад. Христо Белоев:** Благодаря. Реплика Искрен Веселинов.

 **Г-н Искрен Веселинов /реплика/:** Уважаеми господин Председател, уважаема госпожо Ангелова. Всъщност господин Дяков, голяма част от нещата, които мислех да споделя с Вас, действително не говорим за противопоставяне. Всъщност джаза е част от дейността на КДК, може би най-емблематичната част, но във всеки случай част от нея. Всъщност идеята за това да се възроди интересът към джаза в Русе, да има системен живот нали, системни концерти, да се възпитава публика, не е нова, но за първи път тя среща подкрепа в администрацията и действително с господин заместник-кмета Енчо Енчев и с господин Кмета господин Милков, ние водихме поредица от разговори, в които освен тези 20 000 лева допълнително за джаз феста и 20 000 за системни концерти, смятаме шест, а може би ще бъдат и повече, ако успеят чрез продажба на билети да се рефинансират част от тези концерти. Говорихме и за едни 10 000 лева, които допълнително да бъдат насочени само за дейност, която е извън джаза, само за концерти, представяне на книги и прочие. Тоест, аз предполагам администрацията продължава да стои на тази своя позиция и в това отношение Вашето предложение вече е изпълнено.

 **Акад. Христо Белоев:** Благодаря. В системата заявка за изказване не виждам. Марияне, натисни там зеленото копче. Мариян Димитров. Няма заявка, получаваш думата. А, ето дойде, добре.

 **Г-н Мариян Димитров:** Уважаеми колеги, чухме тук доста искания, доста предложения. Те разбира се са разумни, нищо, че са много, включително от групата на БСП. Ние от Партия „Възраждане“ имаме само едно-единствено искане - пенсионери и ученици да пътуват безплатно в градския превоз. Много спорихме по комисиите и най-важното, което научих от администрацията е, че бюджетът е балансиран. Разбира се, че е балансиран. Той по закон трябва да бъде такъв. Погледнах преходния остатък, от миналата година е 43 милиона. Не знам колко са били местни дейности тогава, но към сегашната цифра на 117 милиона, това прави 37 милиона, 37%. 37 % се осигуряват от преходния остатък. Бюджетът се прави последните 10 години от госпожа Пенева и тя винаги осигурява такъв комфорт на администрацията, което е добре за администрацията. Тя не се напряга, не се напъва, но това е следствие на подценени приходи. Казвам го защото и общественото обсъждане, което протече на 26.01, прегледах тука в Приложение 31, има тук отразени предложения, които са били преди изготвяне на бюджета. Били са преди обсъждането, обаче не видях нито едно предложение на гражданите, което да е уважено от самото обществено обсъждане. Излиза, че три часа тук ние сме си губили времето, чесали сме си езика и сме спазили някаква процедура законова, но няма отражение. Същото е и с тази Наредба за изменение и допълнение за Наредбата за превоз на граждани и багаж. Тя стои на страницата на общинския съвет, обсъждаме я, но чувам от администрацията само няма, няма, не може, няма как да стане. Аз мисля, че има как да стане, защото има градове, където това е направено. Очаквам сега да ме бомбардирате с едни 5 милиона, 7 милиона, не знам си колко милиона. Разбира се, че това не е вярно, това ще го обсъждаме за следващата сесия. Господин Енчев…

 **Акад. Христо Белоев:** Да, продължавайте, господин Димитров. Продължете, времето Ви тече.

 **Г-н Мариян Димитров:** Да, то да тече, ама аз искам да задам въпрос на господин Милков.

 **Акад. Христо Белоев:** Вашия въпрос обсъждат, продължавайте.

 **Г-н Мариян Димитров:** Въпроса ми към господин Милков. Господин Милков, защо толкова много мразите пенсионерите, които са основни Ваши гласоподаватели на партия БСП и техните внуци? И защо не желаете те да пътуват безплатно?

 **Акад. Христо Белоев:** Реплика, Стоян Христов. Предложение писмено ще депозираш ли? Ще депозирате ли предложение? Да.

 **Г-н Стоян Христов /реплика/:** Уважаеми господин Председател, уважаеми господин Кмет, уважаеми господин Димитров. Вече говорихме по този въпрос един път, че няма морал в такова предложение, където ти сравняваш с най-бедните, с най-минимална пенсия пенсионери и тия, които получават много висока пенсия. Говорихме дори с Вашите колеги, че е напълно нормално да се работи по въпроса през социалната политика и да се помисли нещо, а не да говорим в автотранспорта да вкарваме такива неща. Няма морал в цялата работа. Как ще казваш сега ще сравняваш пенсионер с 3 400 и с 530 лева. Ами няма как. Съжалявам, но аз тогава Ви го казах. Мислех, че сте оттеглили предложението да го обсъдим, да го направим нещо. Вие отново излизате с това.

 **Акад. Христо Белоев:** Така, реплика Елеонора Николова.

 **Г-жа Елеонора Николова /реплика/:** Уважаеми господин Председател, уважаеми колеги. Аз правя тази реплика, не за да оспоря Мариян.Това в никакъв случай не мога да си го позволя. Искам да се спра на едно предложение, което ние не отразихме. То беше направено от страна на кметът, за това от средата на годината до октомври месец ние да съсредоточим нашите усилия върху предварително разработване на следващия бюджет, където всъщност да дадем отговори на въпросите, които госпожа Стефанова зададе и много от колегите, защото това е една комплексна работа, свързана с изменения и на редица наредби. Така че, нека да си дадем време в една много по-спокойна обстановка, обсъждайки както бюджетните параметри, така и наредбите, които трябва да претърпят промяна, за да имаме достатъчно време и действително да дадем нашия дан в следващия бюджет, както и разбира се визия за следващите 3 години, защото нещата се случиха много бързо след изборите. Ние също не сме имали достатъчно време да обсъдим с нашите избиратели всичко, така че предлагам да оставим тези въпроси да започнат да стартират и да се обсъждат, когато имаме някаква готовност за това. Благодаря ви.

 **Акад. Христо Белоев:** Благодаря. Дуплика Мариян Димитров.

 **Г-н Мариян Димитров /дуплика/:** Госпожо Николова, Вие няма как да го оспорите по простата причина, че това нещо като предложение го правя десета година и то не е изненада за някой от администрацията, не е нещо ново. Плюс това, когато Ви помолих в правната комисия да споделите Вашия опит и как сте го направили, защото Вие го направихте 2003 година да пътуват пенсионерите безплатно и това беше в продължение на 5 години, Вие казахте, ами беше много трудно, защото ми бяха продали автогарата и предприятието беше фалирало общински автопревози. Значи, точно в много по-сложен момент това е можело да стане. Не приемам аргумента, че сега не може да стане. А колкото на господин Христов, искам да му кажа, аз и в комисията му казах, че тези хора с 1 400 лева пенсия, те знаят къде е автобусната спирка и си пътуват с мерцедесите. Те не ползват градски транспорт, но можем да мислим в тази посока за някои ограничения, но при този тотален отказ, който получихме от администрацията, просто Партия „Възраждане“ няма как да подкрепим бюджета. Мерси.

 **Акад. Христо Белоев:** Благодаря. Изказване следва, Алисе Муртезова.

 **Г-жа Алисе Муртезова:** Колеги, аз не мога да бъда толкова атрактивна, колкото господин Димитров.

 **Акад. Христо Белоев:** Моля за тишина.

 **Г-жа Алисе Муртезова:** Нямам и такива намерения. Всъщност исках да взема думата по предложенията, които са в тема здравеопазване като председател на Комисията по здравеопазване. Изцяло съм съгласна с мотивите и предложенията на доктор Кръстева е на доктор Кашукеева и предлагам да не губим време, а още този месец заедно с общинска администрация да поканим и колеги лекари, за да можем да направим една работна група, да прецизираме целевите групи…

 **Акад. Христо Белоев:** Госпожо Муртезова, имаме уточнение в почивката. Аз накрая щях да го обобщавам, че ще внеса още в понеделник докладна за 29-ти сесията създаване на тази работна група и какви задачи тя да решава. И на председателския съвет ще решим хората, които да влезнат в нея.

 **Г-жа Алисе Муртезова:** Чудесно. Така че, имаме единомислие. А по отношение на това, че нашите предложения от нашата група се приеха. Единствено едно предложение не беше прието, на господин Евгени Игнатов. Никога парите за спорта и за здравето, както и за образованието няма да са достатъчни, но хубавото е, че ние можем да правим корекции на бюджета. И другото хубаво е, че от тази година напред още 3 години има много проекти, по които ще може да се кандидатства. По-скоро аз не знам дали общинска администрация имат добър капацитет, за да се подготвят по всички проекти навреме. И ако мислят, че имат затруднения, има вече доказали се фирми на национално ниво, които знам, че други общини са започнали да ползват техните консултантски услуги, така че може би трябва да помислим в тази посока. Това ще се възнагради на нас гражданите и ще можем да осъществим изключително много полезни за обществото проекти и няма да нарушим бюджета на общината. Благодаря и на колегите, които са се постарали толкова много да работят, за да ни предложат този вариант на бюджета и бих помолила госпожа Пенева да изпрати презентацията на всичките общински съветници през господин Председателя. Благодаря.

 **Акад. Христо Белоев:** Благодаря. Следва изказване Иван Костадинов Иванов, БСП. След него още едно заявено изказване, Орлин Дяков.

 **Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги общински съветници. Признавам си, че нямаше да се изказвам, защото съм приятно изненадан от конструктивния подход при дебатите по бюджета в комисии и тук днеска на сесия. Вероятно и кмета даде такъв тон, защото не беше от кметовете, които казват бюджета е балансиран, нищо не мога да приема. Напротив, конструктивно се отнесе към предложенията на общински съветници, но да ви призная не мога да се отнеса мълчаливо, когато видя грубия популизъм. Той не носи нищо добро на своите автори, но се прилага. Идват в общинския съвет едни добри хора и искат ученици и пенсионери да пътуват безплатно, но в общинския съвет има други разбирай лоши хора, начело с кмета, които не искат това да се случи и следва борбата между доброто и злото. Не ви ли се струва, че е много ниска топка за интелекта на русенци това занимание? А нали много добре знаете, че пенсионерите в Русе за една карта плащат 10 лева? Това ли е многото, с което не проявяваме разбиране. Нали всички много добре знаем, че учениците от 14 години пътуват безплатно. Всички ученици, независимо от възрастта, от селата пътуват безплатно. С една ученическа карта, закупена за една линия нашите ученици пътуват по цялата градска мрежа. Това ли е неразбирането към проблемите на пенсионери и ученици? Днес имаме два варианта. Някои ще гласуват „за“, други „против“. Ако не се приеме бюджета са ясни последствията, 1/12 от миналата година за всеки месец. Увеличение на възнаграждение в общинските структури не може да се случи, но най-важното, тези 384 обекта, които са предложени в инвестиционната програма няма да се случат. И затова ние вземаме решение да подкрепим проекта за бюджет.

 **Акад. Христо Белоев:** Реплика, Йовчо Смилов.

 **Г-н Йовчо Смилов /реплика/:** Уважаеми колеги, ползвам правото на реплика и ще бъда съвсем кратък, за да не остане някой с впечатление погрешно от хората, които сме в залата. Тези родители, които не слушат, това, което каза господин Иванов, според мен беше много полезно с едно малко уточнение. Картата, за която той спомена, че закупувайки ученици над 14 годишна възраст за 1 градска линия и ползват целия градски транспорт. Една лека забележка. Така е, за 17 лева и малко стотинки 1 ученик закупува карта за 1 линия и ползва всички линии, които обслужва общинското предприятие автотранспорт, а не всички линии на градския транспорт. Не че са малко, просто някой да не остане с грешно впечатление и тук също искам да допълня това, което каза той, с което съм абсолютно съгласен, че това е една добра политика на самото общинско дружество и тази информация е качена своевременно и е отдавна на сайта на общинския автотранспорт. Благодаря.

 **Акад. Христо Белоев:** Благодаря. Следва изказване, Орлин Дяков. Не е заявена, но да. Заповядайте. Заповядай.

 **Г-н Мариян Димитров /реплика/:** Взимам думата за реплика, за да уточня кое е това популизъм. Значи 2016 година същото предложение го направи партия АБВ и господин Стоилов го отказа, беше кмет, а господин Милков беше председателя на групата и стоеше точно на мястото на Иван Иванов, ей там насреща и каза "Браво, така се говори, така се предлага“. Оставам вие да прецените, това популизъм ли е, двуличие ли е, какво е. оставам на вас, вие да прецените. И в този ред на мисли, смятам, че може да се намери решение на проблема, а популизъм, господин Иванов, загубих си мисълта, популизъм е, когато в предизборната си програма не включиш вдигане на данъци и като спечелиш изборите, веднага внасяш вдигането на данъците. Е това е популизъм.

 **Акад. Христо Белоев:** Благодаря. Няма други заявени изказвания. А, да. Орлин Дяков.

 **Г-н Орлин Дяков:** Надявам се да бъда последен в този прекрасен дебат. Да, това което исках да кажа е, че в някаква степен аз също мисля, че няма стратегии в бюджета. Но това което каза господин Кмета, така да кажа, че съм доволен от това, че е толкова добронамерен, но това, което каза господин Кмета за юли месец ми дава надежда, че ние можем да почнем да работим по-рано. За мен юли е късно. Не знам дали този месец е свързан с някакви законови срокове или нещо друго, но според мен идеите и стратегиите…

 **Акад. Христо Белоев:** До тогава събирахме предложения.

 **Г-н Орлин Дяков:** Мисълта ми беше, да предложа този месец да е май, а да не е юли, ако това е възможно. Струва ми се, че юли месец вече е отпускарски, идва август и до септември-октомври, когато всъщност започва да се формира бюджета има по-малко време. Това имам предвид. Благодаря ви.

 **Акад. Христо Белоев:** Благодаря. Така, няма други заявени изказвания. Кметът ще направи обобщение на предложенията. Моля за тишина.

 **Г-н Пенчо Милков:** Уважаеми господин Председател, уважаеми общински съветници, колеги в залата и граждани. Двадесет изказвания имаше от колеги общински съветници. Ще ми позволите бързо да мина, 21 да взема отношение през тях и ви благодаря, че не ми ограничихте времето за изказване. Трябваше само да прочета имената на изказалите се и без да мога да им отговоря. Минавам много бързо, само секунда и се надявам наистина бюджетът да бъде подкрепен с максимално много гласове на общински съветници. По отношение изказването на господин Пазарджиев. Съгласен съм, че фасадите в центъра са в лошо състояние. Съгласен съм по инициатива на нашите съграждани да направим първо обсъждане за каква е концепцията за развитие на сградите в центъра. Много се направи за това общината да уточни правата си в сградата на старата полиция в Балкан и можем да минем на следващата стъпка. По отношение разходването на общински средства съм предпазлив за фасадите на частни сгради, защото често пъти наследниците са десетки в страната и в чужбина и практическото събиране след това, за да предявиш една сума от примерно половин милион дадена за фасада, за да я предявиш, за да започне делото, трябва да си връчил на абсолютно всички редовно, които повечето са в чужбина и практически ще е много сложно. Ако решим, че тези суми ги влагаме, за да изглежда града добре. По отношение на изказването на доктор Кашукеева, наистина мисля, че се постига съгласие заедно с доктор Кръстева, на другата сесия да има предложение, с внимание и сериозно се отнасям. Искам да има такива програми. Да прецизирате точно думите, точно средствата и да влезе вече на сесия за гласуване. По отношение на предложението на съветника Ели Досева за такива пространства и зелени площи говори с мен. Срещахте се с главния архитект. Прави се уточнение на сумата и вече по сумите сме готови да се внесе предложение, както изграждаме детски площадки и площадки за игра и да има такива пространства оградени, както и Биляна Иванова каза, да има и пространства за млади хора. Тук само ще кажа, че в Русе Сдружение „Градоред“ проведе едно много така задълбочено проучване сред младите хора. Те направиха общо 5 проекта. Присъствах, видях ги, не е лошо и част от тези градски пространства за младите хора, защото казахте да се чуе, да бъде и с това, което те вече са постигнали като идеи. Аз видях има макети разработени и така. По отношение на предложението на Нора Стоянова да се увеличат сумите за еднократна помощ за второ дете и за близнаци, съм съгласен след промени в Наредба 21 без увеличаване на сумата, която е по бюджет. По отношение на това, което каза колежката Йорданка Даневска и други за преходния остатък, ще кажа само отбележете, проверете какъв процент от обектите са преходни. Когато строиш градина за милиони, басейн за милиони, улици асфалтираш за милиони, не може да стане в една година и затова бюджета преходния е такъв голям капиталовия. Не че никой не е работил, просто те са преходни обекти, както и сумата, която е за строителството на басейна със спортна зала във „Васил Левски“. Не се намери, изпълнителят фалира, прави се нова поръчка, сумата си стои в бюджета. Реално не е загубена и ще продължим. По отношение изказването на Евгени Игнатов и на Велизар Павлов за ръста на Програма „Спорт“. Позволете ми да кажа следните данни и ви моля наистина отговорно да ги чуете и да приемете и да подкрепите бюджета. Никога в историята на община Русе, дори когато цитирахте като сте работил заместник-кмет бюджет от 50 милиона, колко стотин хиляди са за спорт. Тази година за спортни обекти, за ремонт и строителство да не ви ги чета - 24 500 000 лева, 24 500 000 лева се дават за спорта. Това за мен е подкрепата и това е смисъла на спорта. Не виждам тук, а са били много често недоволни спортни деятели, треньори или председатели на клубове и в момента това поставяне нали, което казах, при положение, че в момента няма спорт, който да казва дайте повече, да дойдат да ги видим, те ще се дадат. Казах ви в годината в бюджета установихме как. Сумата, която посочвате от наем, е минимална. Там ще има конкурсна процедура. Нещо друго, изчислявате 0.5% от бюджета, ама бюджетът 2017 държавните пари, 2017 в него са били 4 милиона. Когато аз почнах да работя бяха 9 милиона. В момента, затова казвам, че сме увеличили всички държавни стандарти. Държавата за тази година дава 24 милиона лева на община Русе, така че не слагайте процента и от държавните пари, които са за делегирани дейности. Ние тях не можем да преценим как, ние работим от местните дейности. Затова ви казвам, чухте с разбиране съм, ще ги увеличим тези средства. Предлагам ви процедурата се пуска от общинския съвет, другата сесия е след 2 седмици и средствата ще влязат в клубовете. Освен това за догодина е възможно да се предвиди и по-голяма сума, което показва, че диалог според мен има. Продължавам нататък. Господин Иван Иванов от ГЕРБ. Общината е намаляла с 14 000 души. Само 3 общини от 265 не са намалели, господин Иванов и това не ме успокоява. Не е София, 3 мънички общини и това хич не ме успокоява. 2017 края или 2018 правителството на България възложи на Българска академия на науките, на целия ни научен потенциал да даде мнение как да се справим с демографската криза. Прочел съм анализа, познавам част от професорите, които са работили в този анализ и смятам, че община Русе може да е една малка брънка в това. Какво правя. Подобряваме градската среда, многократно казах, че за да останат хората тук трябва местата, където живеят - междублокови пространства, малки улици, средата, която те виждат, в която живеят, невиждани средства се дават за микроградска среда. Противник съм на твърдението на няколко колеги, че липсва стратегия, липсва визия. Абстрахирам се от това, че двусеместриално съм изучавал военни стратегии във Военна академия. Знам да създавам стратегически документи. Бюджета има главна основна цел, казва се визия пред община Русе. Прочети я госпожа Пенева. Отдолу след това имаше принципи на нашата работа и принципни позиции, които виждате и в главната основна цел средата съм я извел, защото тя ще задържи граждани, ще направи града привлекателен, така че визия има. Не съм съгласен, че ни липсва такава. По отношение на изказването на госпожа Росица Георгиева. Благодаря за дадената така оценка, за благодарността, но възникна спор и с господин Кунчев за училището и за корпуса. Действително в последните години се наблюдава спад на паралелките в училището. Затова за мен не е мястото тук от трибуната. Това е професионален разговор. Трябва да се проведе в общината и да решим. Публичния ресурс няма да се загуби. Ако ние решим да поискаме от държавата, този ресурс може да се прехвърли примерно за ремонт на училище „Братя Миладинови“, където да влязат паралелки, но не искам да го решавам еднолично, затова аз предлагам в началото на новата година със заместник-кмета, с госпожа Георгиева, с Вас, с други, които проявяват интерес да седнем да изброим паралелките, да решим какво ще правим. Децата и родителите са винаги най-важни. За господин Стоян Христов и площадката за разходка на животни на кучета на площад „Оборище“. Приемам, че в тази зона няма. Говорено е с главния архитект, ще определи точка. Зоните ги изграждаме с разходи през „Комунални дейности“, затова ще бъде изградена, както и в „Родина“ трябва да се изгради, но тя не е капиталов разход. По отношение на изказването на Биляна Иванова, казах за местата преди малко с изказването на Нора Стоянова. По отношение на тротоара около пазара. Знам състоянието на тротоара около пазара, трябва да бъде ремонтиран. Ще направя всичко възможно да се включи в програмата на „Комунални дейности“. По отношение изказването на Пламен Рашев за Фонда „Граждански инициативи“, аз ще положа много усилия тази година да го рекламираме доста по-добре, защото най-хубаво фонда съгласен съм да се увеличи сумата от 300 на 600 лева и най-хубаво е гражданите да вземат тези средства да облагородяват пространствата пред входовете си. Има достатъчно много неща в магазините, които могат да вземат да направят, но най-важното тук не е, че гражданите ще положат личен труд. Най-важното е, че ще го направят заедно общността от един вход. Това ни беше целта при създаването на фонда, да ги научим заедно да направят нещо красиво, така че съгласен съм. Вече минаха няколко години, сумата от 600 лева и тук да напомня, че в граждански инициативи има и машини и инструменти, които гражданите за един ден могат да наемат и да използват. По отношение изказването на Елеонора Николова. Абсолютно съм съгласен, че бюджета отразява не само политиката на администрацията, политиката на спечелила някаква група и мнозинство, а и активността на всичките общински съветници. Аз пак ви казвам, бил съм 6 години общински съветник, уважавам институцията и считам, че всеки един трябва да каже след края на мандата какво е допринесъл. Ще се опитам да дам възможност на всеки един от вас да го направи това. Съгласен съм и за раните след ВиК. Виждате какъв огромен ресурс се опитваме да насочим в ремонт на улици, който започва с топлото време, ще се усили, създава се запрашеност, създава с неудобство, но в крайна сметка това е изключително важно. По отношение на предложението на съветника Йовчо Смилов. Имаше разговори с главния архитект. Сега точно да кажа това е типов проект на системи за засенчване в открита градска среда - над слънчеви детски площадки, над примерно може типовия проект да се реализира в поредица да стане алея, която е засенчена. Така че „за“ съм, ще ни се направи такъв типов проект и след това вече ние ще решим, главният архитект ще посочва точките и след това общинският съвет ще гласува толкова лева за поставянето, така че приемам това. По отношение на изказването на Митко Кунчев абсолютно цифрите са верни. Това, което той каза. И тук нали каза, че Пенчо Милков не е съгласен с това, че трябва и възможно децата да минат в сгради на училища, които не са пълни. Визирам „Никола Обретенов“ и „Алеко Константинов“ - не е вярно. Това може да стане от следващи випуски, нали, но това пак казвам, трябва да стане на професионален разговор и дебат, а не на сесията по приемане на бюджета политически да споря. Родителите могат да записват децата в тези училища, но доброволно и от следващи випуски и когато сме го решили заедно. Иначе цифрите, които казахте са абсолютно точни. По отношение на изказването на колегата Рена Стефанова, казах за визия за развитие за мене има. Освен, че са написани, главната основна цел и принципните положения днеска госпожа Пенева ги и прочете. Обаче важни неща казахте за индустриалния парк и за „Дружба 2“ и уличната регулация и ги поставихте като условие наистина за подкрепа. Аз благодаря за това. И на срещата казахме, индустриалния парк се проектира това разширение, казахме, че е до границите на землището на Мартен. Поставено е като задача пред нас и това се извършва, каза Ви главния архитект. По отношение на „Дружба 2“. Бяхме там с архитекта и той каза също, че донякъде има регулация, от тази част на „Дружба 2“, където няма регулация ние ще възложим улична регулация, това се приема на 100%. Определянето на сума в момента не е правилно, защото ние имаме рамково споразумение за проектиране. То си има цени и такава сума от 250 000 лева не кореспондира. Сумата, която е необходима ще бъде заплатена, тя не е толкова висока. За изказването на колегата Велизар Павлов, за преходните обекти обясних, че това са обекти, които са с няколкогодишно изпълнение. Момент сега. Казах Ви за държавните дейности, поясних Ви колко са парите били във времето и Ви моля, виждам интереса, но не може 300 000 лева, ако сега Ви го удовлетворя ей така, за да приемем бюджета с единодушие, ще оставим общината със само половин милион за непредвидени разходи, което не е правилно. В момента ние нямаме недостиг в нито един спортен клуб. Ще пренапишем с моето съгласие едни пари чисто ей така като пари ще ги препишем от една карнетка в друга. Нищо, само че, ако през годината има недостиг аз пак казвам, клубовете ще бъдат задоволени, но не е правилно да оставим общината с 500 000 непредвидени разходи. Затова виждате има чуваемост. Средствата от паркинга ще отидат, заместник-кмет ще има по спорта. Това се превръща в приоритет, но не може ей сега днеска 300 000 лева, иначе няма да те подкрепим. Ще е популизъм това да го приема в момента в такъв вариант. По отношение предложението на Пламенка Ангелова, изказването. Абсолютно госпожо Ангелова, аз казах 100 години КДК, а не нали джаз феста, за това дори грешката е наша. Ние трябваше да го оценим и да го посочим в текстовата част на бюджета. Още от миналата година сме почнали финансиране на филм за тази 100 годишнина и много други дейности, които ще бъдат продължени. По отношение на Мариян Димитров. Господин Димитров, няма по-голям радетел от мен транспортът да стане безплатен, особено за възрастните хора. Сега, не използвайте думи като „мразя“ за хора, нали доста е как да кажа крайно, не ги мразя в никакъв случай и не ги мразя да платят карта от 12.30, че ги мразя. Но това, което предлагате Вие, на Вас Ви дадохме сметка колко ще струва. За учениците ще струва 225 000 лева на месец, а за възрастните 772 000. Сумарно е почти милион и аз Ви предлагам какъв е начинът ние да вървим към безплатно пътуване. Това сме си го говорили в администрацията, най-уважително Ви го казвам. Не е начина готови пари да ги даваш всяка година на Енерго-Про, защото Вие се борите срещу монополистите, нали така, господин Димитров? Това, което Вие предлагате в момента, означава два сака с пари да ги даваме на Енерго-Про всяка година. Ето този милион, защото електротранспорта е с най-много брой превозни средства в общинския транспорт. Това, което ние виждаме като възможност за развитие, определили сме обекти за общински фотоволтаични паркове. Най-добрата възможност да вървене към безплатен транспорт първо в електротранспорта, е през това общината да е производител на електричество, а не купувач на огромни цени. Това е моето възражение и знам, че ще го подкрепите като Ви го обясня така. Това Ви предложение означава да вземем парите на русенци и да ги занесем в монополистите, срещу които Вие също се борите. Аз искам, ако имаме тези милиони, ние да си направим фотоволтаични паркове. Такова проучване в общината тече в момента. Така, по отношение на изказването на госпожа Муртезова. Да, за здравеопазването на 29-ти ще внесем. За фирмите консултанти, проведена е процедура, сключили сме договор, въпреки че я жалеха доста дълго време, за да не може да си сключим договора с консултантите. Сключена е такава. Нашата фирма, с която сме сключили договор е консултант на Националното сдружение на общините, на Варна, на Търново и на който трябва. В смисъл, подбрали сме я да е фирмата, която се работи с общините и мисля, че е опитна. По отношение на Иван Иванов от БСП. Господин Иванов, аз не съм приятно изненадан, защото много работя. Наистина работих много в последните дни и седмици и наистина се надявам бюджета да бъде подкрепен от максимално много общински съветници. Не е изненада за мен. Напротив, това е отражение може би, че когато кметът е бил съветник, търси наистина начин да се вслушат повече предложения. За Орлин Дяков отговорих, за мен има стратегия в бюджета и се опитвам, ако не се вижда, ще се опитвам по-ясно да я показвам, но това за мен е стратегически документ. Община Русе сама създава стратегическите си документи с ежедневно и дейно мое участие. Моля всички наистина да подкрепим бюджета с едно голямо мнозинство. Това ще бъде прецедент и това русенци ще чуят. Нека да чуят и възвръщането на гордостта на хората започва от нашето единение и единодействие. Не е важно да е единомислие. Благодаря ви.

 **Акад. Христо Белоев:** Благодаря. Не виждам. Реплика Мариян Димитров и Иван Иванов, така ли? Мариян първо. Велизар Павлов, да. Три реплики формирахме. Мариян Димитров, заповядай.

 **Г-н Мариян Димитров /реплика/:** Господин Милков, това което казахте не е вярно. Сега не знам, незнание ли е от Ваша страна, манипулация ли е някаква. Какъв Енерго-Про, когато картите и парите се дават на общинската фирма за превоз, защото в предложението е написано, че става въпрос само за общинската фирма, която извършва тези услуги. Плюс това тя и сега харчи този ток, тя и сега го плаща. Може би не точно в този размер. Плюс това да Ви напомня, че в бизнес плана на тази фирма има една дупка от 2 милиона и половина, които трябва да се вземат отнякъде. Така беше и предната и по-предната година. Първия път ги дадохте като кредит, който фирмата уж някога ще върне, но аз не виждам как ще върне, при положение, че има нова дупка планирана 2 милиона и половина и втория път го дадохте като увеличение на капитала. Е, третия път дайте да го дадем като карти за безплатно пътуване на ученици и пенсионери.

 **Акад. Христо Белоев:** Благодаря. Иван Иванов, ГЕРБ.

 **Г-н Иван Петров Иванов /реплика/:** Уважаеми господин Председател, уважаеми господин Кмете, уважаеми колеги. В почивката имах така моментни разговори с колеги отдясно и отляво. Как да кажа. Това, че е изведено като приоритет в бюджета околната среда, последните 4 години продължаваме да вървим надолу. Аз смело и отговорно общувайки и с бизнеса, и с приятели, заявявам, че един от основните проблеми на града ни това е застаряването на населението и обезлюдяването на града. Само градска среда, подобряване е капка в морето. Апелирам изключително сериозно това да бъде изведено като основен приоритет на общината и да се започнат спешни разговори, много сериозни анализи по темата, защото това, че продължаваме да неглижираме проблема и да си ровим главата в пясъка, уверявам ви няма да ни помогне. Благодаря.

 **Акад. Христо Белоев:** Благодаря. Трета реплика Велизар Павлов.

 **Г-н Велизар Павлов /реплика/:** Благодаря Ви, господин Председател, благодаря Ви, господин Кмет и виждам, че проявявате разбиране. Все пак искам да уточня две неща. Това дали клубовете имат нужда от дофинансиране или нямат нужда за увеличаване на подпомагането от общината. Това, че ги няма тук не е показателно. Аз съм много наясно поне с десетина клуба за какво става въпрос и какви са техните очаквания. Знам как се случват нещата и това, което планираме сега, то на практика се отразява за 2025 година. Защото един проект, за да започне, за да бъде един клуб уверен в това, което предстои да се случва, нещата трябва сега да бъдат заявени. Така, и друго нещо, което искам да кажа е, че аз предложих парите от буферния паркинг да постъпват във Фонд „Резервен“, така че Фонд „Резервен“ няма да остане с 500 000 лева. В тази връзка така предлагам все пак, предложението, което направих да бъде гласувано от общинския съвет.

 **Акад. Христо Белоев:** да, аз щях да Ви питам, да. Така, други изказвания не виждам. Ще се ориентираме към гласуване. След добронамерения тон от кмета, от администрацията, надявам се и успешно да приключим. Така, по първия въпрос, който уточнявахме със скрининговите кампании, със заместник-кмета Енчо Енчев уточнихме, той в понеделник ще внесе, ако още днес не се направи това, най-късно в понеделник докладна, която ще се гледа от вторник на комисиите и на председателския съвет ние ще попълним състава на комисията. В тази докладна ще бъдат формулирани и задачите, които ще трябва да изпълни тази работна група. Значи този въпрос го изчистихме. По предложението на Мариян Димитров ученици и пенсионери да пътуват безплатно, няма да го подлагам на гласуване, тъй като няма предложена конкретна сума, без сума гласуване на бюджет това няма как да се случи. Другите предложения бяха приети. Само ще кажете, ако нещо не е гласувано допълнително да го подложа. Ще гласуваме това, което Велизар Павлов сега предложи. Въпреки дебата и въпреки разбирането и желанието за диалог и в хода на годината да се решава и клубове, които имат аз поне така го разбрах, да бъдат подпомагани допълнително и целево, се настоява да се проведе гласуване 300 000 лева от резерва да се прехвърлят към спорт, а приходите от паркинга да отиват в резерв. Това е предложението, нали? Ще гласуваме това предложение. Моля, да? Буферният паркинг. Общинския. Общинският буферен паркинг. Добре, гласуваме това. Дали да се вземат 300 000 лева и да отидат в тази програма.

**КВОРУМ – 47. С 23 „за“, 1 „против“ и 23 „въздържали се“ не се прие предложението.**

 **Акад. Христо Белоев:** Има ли други предложения, които трябва да подложа на гласуване? Те бяха приети от кмета. Някой ако се чувства, че не му е прието предложението. Гласуваме бюджета като цяло.

**КВОРУМ – 48. С 34 „за“, 1 „против“ и 13 „въздържали се“ се прие**

**РЕШЕНИЕ № 119**

На основание чл.52, ал.1 и чл.21, ал.2, във връзка с чл.21, ал.1, т.6 от ЗМСМА, чл.94, ал.2 и ал.3 и чл. 39 от Закона за публичните финанси, във връзка с разпоредбите на ЗДБРБ за 2024 година и чл.16 и чл.22, ал.2 от Наредба за условията и реда за съставянето на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе, Общински съвет – Русе реши:

1.Приема бюджета на **Община Русе за 2024 година – с преходен остатък в приходната и разходната му част в размер на 274 525 444 лева**, както следва:

**1.1. По приходите** в размер на **274 525 444 лв.** съгласно Приложение №1, в т.ч.:

1.1.1.**Приходи за делегирани от държавата дейности** в размер на 157 171 384 лв., в т.ч.:

1.1.1.1. Обща субсидия за делегирани от държавата дейности в размер на 137 214 149 лева.

1.1.1.2. Собствени приходи на звената на делегиран бюджет в размер на 600 306 лв., съгласно Приложение № 1А.

1.1.1.3. Финансиране на бюджетното салдо 19 356 929лв.

В т.ч. преходен остатък от 2023 година 19 590 467лв.

и §8803 „Събрани средства и извършени плащания от/за сметки

за средства от ЕС (-) 233 538лв.

1.1.2. **Приходи за местни дейности** в размер на 117 354 060 лв. в т.ч.:

1.1.2.1. Данъчни приходи в размер на 28 405 000лв.

1.1.2.2. Неданъчни приходи в размер на 27 580 178лв.

*- Приходи и доходи от собственост 7 144 507лв.*

*- Общински такси 17 332 283лв.*

*- Глоби, санкции и наказателни лихви 1 170 000лв.*

*- Други неданъчни приходи 1 353 814лв.*

*- Внесени ДДС и др. данъци в-у продажбите (-)2 080 556лв.*

*- Постъпления от продажба на нефинансови активи 2 590 000лв.*

 *- Приходи от концесии 70 130лв.*

1.1.2.3. Помощи и дарения в размер на 26 200лв.

1.1.2.4. Трансфери за местни дейности в размер на (-)7 468 140лв.

 в т.ч.:

*- Обща изравнителна субсидия 7 796 500лв.*

 *в т.ч. Трансфер за зимно поддържане и снегопочистване 281 200 лв.*

*- Целева субсидия за капиталови разходи в местни дейности 3 457 400лв.*

*- Трансфер за други целеви разходи за местни дейности 992 600лв.*

 *- Трансфери между бюджети (-)774 000лв.*

 *- Трансфери между бюджетни и сметки за средства от ЕС (-) 18 940 640лв.*

1.1.2.5. Временни безлихвени заеми в размер на 30 262 671лв.

1.1.2.6.Финансиране на бюджетното салдо 38 548 151лв.

 в т.ч.

- Придобиване на дялове и акции и увеличение на капитала (-)200 000лв.

- Възстановена сума по възмездна финансова помощ 341 889лв.

- Получени дългосрочни заеми от банки в страната 11 768 927лв.

- Погашения по дългосрочни заеми от банки в страната (-)2 629 165лв.

 - Погашения по краткосрочни заеми /“ФЛАГ“АД/ (-)6 215 170лв.

 - §8803 „Събрани средства и извършени плащания от/за сметки

за средства от ЕС (-)819 700лв.

* Чужди средства от други лица (-)35 641лв.
* Задължения по финансов лизинг и търговски кредит 1 953 179лв.
* Погашения по финансов лизинг и търговски кредит (-)201 950лв.
* Отчисления по чл.60 от ЗУО (-)8 060 015лв.
* Преходен остатък от 2023 година 42 645 797лв.

 /Приложение № 1Б/.

**1.2. По** **разходите** в размер на **274 525 444 лв.** разпределени по функции и дейности, съгласно Приложение № 2А, 3, 3А, 4 и 5.

1.2.1. За делегирани от държавата дейности – текущ бюджет в размер на 155 033 971 лв., съгласно Приложение №3, 3А

1.2.2. За местни дейности - текущ бюджет в размер на 74 290 180 лв., в т.ч. резерв за непредвидени и/или неотложни разходи в размер на 922 000 лв., съгласно Приложение №4.

1.2.3. Приема разчет за капиталови разходи в Инвестиционна програма в размер на 46 593 667 лв., в т.ч. от целева субсидия 3 457 400 лв., обекти финансирани с европейски средства 1 392 374 лв. съгласно Приложение №5.

1.2.4. Приема разчет за разходите, финансирани с приходи от постъпления от продажба на общински нефинансови активи, съгласно Приложение №10.

1.2.5. Приема индикативен разчет за капиталови разходи, предвидени за финансиране със средства от Европейски съюз, средства по международни програми и договори и свързаното с тях национално и общинско съфинансиране, съгласно Приложение №5; №16 и №16 А.

1.2.6. Приема план сметка за разходите на обществен посредник. Приложение №7

**1.3.** Утвърждава бюджетно салдо по общинския бюджет, изчислено на касова основа- дефицит/излишък в размер на (-)57 905 080 лв. Приложение №2А.

**1.4**. Приема първоначалния бюджет на Община Русе по агрегирани показатели, съгласно Приложение №2А.

 **2**. Определя числеността и утвърждава **разходите за заплати през 2024 г.,** без звената от системата на образованието, които прилагат системата на делегирани бюджети, съгласно Приложение №17.

**3**. Утвърждава **разчет за целеви разходи и субсидии**, както следва за:

 3.1. Членски внос – 96 797 лв.,

 3.2. Помощи по Наредба №21 на Общински съвет гр. Русе за:

 - еднократни помощи - 35 800 лв.;

 - подпомагане на деца в приемни семейства – 10 200 лв.;

 - помощи за новородени деца – 163 500 лв.

 3.3. Общинска програма „Асистирана репродукция“ – 60 000 лв.

 3.4. Калкулации за погребения на социално слаби, бездомни и самотни хора за 2024г., както следва:

 - Калкулация за християнско погребение – Приложение №27.;

 - Калкулация за мюсюлманско погребение – Приложение №28.

 3.5. Стипендии за 3-ма студенти в размер на 25 191 лв. *(осигурени от местни приходи)*;

 3.6. Семестриални такси – 6 000 лв.

 3.7. Културен чек – 10 000 лв.

 3.8. Субсидии за читалища:

 3.8.1. Държавно финансиране – 1 222 312 лв. /Приложение №15/

 3.8.2. Дофинансиране с общински приходи - 131 700 лв. за ремонт на читалищни сгради /Приложение №15А/

 3.8.3. Дофинансиране с общински приходи - 40 000 лв. за читалищна дейност

 3.9. Програма „Спорт“ –700 000 лв.

 3.10. Клубове на пенсионера, инвалиди и др. – 82 000 лв.

 3.11 . Програма „Туризъм“ – 219 553 лв., в. т.ч. 80 000 лв. за 4бр. павилиони

 3.12. Фондация „Русе-град на свободния дух“ – 120 000 лв.

 3.13. Средства за Програма „Култура“-130 000 лв.

 3.14. Целеви текущи и капиталови разходи в областта на електронното управление Приложение №5А

 3.15. Средства за Малки населени места – 1 547 200 лв., в т.ч. за ремонт на улици и друга инфраструктура 1 230 200 лв. и 317 000 лв. за благоустрояване и други дейности от местно значение./Приложение №6Б/

 3.16. Упълномощава кмета на общината да предостави на читалищата средствата по т.3.8.3. след разпределението им, съгласно Закона за народните читалища. Да определи и договори допълнителни условия по предоставянето и отчитането на целевите средства по т.3.1.-3.13. Средствата за юридическите лица с нестопанска цел се предоставят само за нестопанската им дейност и не могат да бъдат използвани за дейности с икономически характер. В случаите, когато лицата извършват стопанска и нестопанска дейност са задължени да разграничат видовете си дейности така, че да е на лице фактическо или финансово-счетоводно обособяване на съответните дейности и да поддържат отделно счетоводно отчитане на стопанската и нестопанската дейност по отношение на активите, пасивите, приходите и разходите, свързани с тези дейности. Средствата се предоставят при спазване реда на Закона за държавните помощи.

 3.17. При неизпълнение на приходната част по бюджета на общината, което може да доведе до влошаване на финансовия стабилитет, трансферите на второстепенните разпоредители с бюджет за разходите, финансирани от общински приходи, могат да бъдат намалени под утвърдените им размери от първостепенния разпоредител.

**4.** Приема следните **лимити за разходи:**

4.1.СБКО в размер на 3 % от утвърдените разходи за основни заплати на лицата назначени по трудови правоотношения.

4.2.Разходи за представителни цели на кмета и представителни разходи на Председателя на ОбС в изпълнение на чл. 98 от Закона за държавния бюджет на Република България за 2024 г. /Приложение №8/

 4.3.Средства за диоптрични очила в размер до 80 лв. и до 100 лв. за членове на синдикални организации, съгласно Наредба 7/15.08.2005г. за минималните изисквания за осигуряване на здравословни и безопасни условия на труд при работа с видеодисплеи.

 4.4. Утвърждава показателите по чл.45, ал.1, т.2 от ЗПФ за населените места - кметства, които не са определени като второстепенни разпоредители, съгласно Приложение №6А.

**5**. Утвърждава списък на длъжностите и на лицата, които имат право на транспортни разноски-за пътуване в границите на населеното място, в съответствие с характера на трудовата дейност и за пътуване от местоживеене до месторабота и обратно, съгласно Приложение №18.

**6**. Утвърждава разходите, целите по приходите и числеността на щатния персонал на общинските предприятия, съгласно Приложения № №13; 14; 19; 20; 21; 22; 22А; 22Б;23; 23А;23Б;23В;24; 25;25А;25Б и 26.

**7.** Приема текущите бюджети на кметствата за 2024 г. /Приложение №6/.

**8.** Одобрява актуализираната бюджетна прогноза за местните дейности с показатели за *2024г. и прогнозни показатели за периода 2025 и 2026 г.* – Приложения №№11; 11А; 11Б; 11В; 11Г и 11Д .

**9**. Определя второстепенните разпоредители с бюджет за 2024 година, съгласно Приложение №12.

**10**. Определя максимален размер на дълга, както следва:

10.1. Максимален размер на плащанията по общинския дълг към края на 2024 година, съгласно чл.32, ал.1 от ЗПФ /2021; 2022 и 2023 г./ - 8 864 068 лв.

10.2. Дългът от финансови посредници в изпълнение на финансов инструмент, управляван от „Фонд мениджър на финансови инструменти в България – ЕАД, не се включва при прилагане на ограничението по чл.32, ал.1 от ЗПФ.

10.3. Максимален размер на общински гаранции за 2024 г., съгласно чл.32, ал.2 от ЗПФ – 3 290 103 лв.

10.4. Намерения за поемане на нов общински дълг за 2024 г.-0 лв.; в т.ч. общински гаранции – 0 лв. /Приложение №9/.

**11**. Определя максимален размер на новите задължения за разходи, които могат да бъдат натрупани през 2024 година по бюджета на общината, като наличните към края на годината задължения не могат да надвишават 15% от средногодишния размер на отчетените разходи за последните четири години. Ограничението не се прилага за задължения за разходи, финансирани за сметка на помощи и дарения.

**12**. Определя максимален размер на ангажиментите за разходи, които могат да бъдат поети през 2024 година, като наличните към края на годината поети ангажименти за разходи не могат да надвишават 50% от средногодишния размер на отчетените разходи за последните четири години; ограничението не се прилага за ангажименти за разходи, финансирани за сметка на помощи и дарения.

**13**. На основание чл.125, ал.1 от ЗПФ оправомощава кмета на общината да извършва компенсирани промени:

13.1. В частта за делегираните от държавата дейности – между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност;

13.2. В частта за местните дейности – между утвърдените разходи в рамките на една дейност или от една дейност в друга, без да изменя общия размер на разходите.

13.3. В разходната част на бюджета за сметка на резерва за непредвидени и/или неотложни разходи по т. 1.2.2. от настоящето решение.

**14**. Възлага на кмета:

14.1. Да утвърди бюджетите на разпоредителите с бюджет от по-ниска степен.

14.2. Да организира и утвърди разпределението на бюджета по параграфи и тримесечия на Първостепенния разпоредител с бюджет, както и на всички Второстепенни разпоредители.

14.3. Да информира ОбС в случай на отклонение на средния темп на нарастване на разходите за местни дейности и да предлага конкретни мерки за трайно увеличаване на бюджетните приходи и/или трайно намаляване на бюджетните разходи.

14.4. Да разработи детайлен разчет на сметките за средства от Европейския съюз по отделните общински проекти, в съответствие с изисквания на съответния Управляващ орган и на МФ, включително и да извършва вътрешни компенсирани промени по показателите.

14.5. Да извършва служебна корекция на бюджет 2024 г. по приходната и разходната му част за обезщетения, получени от Застрахователни компании.

14.6. Да извършва служебна корекция на бюджет 2024 г. по приходната част по параграфи, отчитащи се със знак минус, без да изменя общия размер на приходите.

14.7. Да извършва служебна корекция на бюджет 2024 г. по приходната и разходната част по показателите на Единната бюджетна класификация, със сумите на получените помощи, трансфери и субсидии, както и със сумите на реализираните собствени приходи на училищата, прилагащи системата на делегираните бюджети.

14.8. Съгласно чл.130 от ЗПФ да ограничава или спира финансирането на бюджетните организации, звена и субсидирани дейности при нарушаване на бюджетната дисциплина до преустановяване на нарушението.

14.9. Да актуализира общинския бюджет с размера на постъпилите дарения и спонсорства в съответствие с волята на дарителите и спонсорите.

**15**. Упълномощава кмета:

15.1. При спазване изискванията на чл.104, ал.1, т.4 и чл.126 от Закона за публичните финанси, да предоставя временни безлихвени заеми от временно свободни средства по общинския бюджет и от сметките за средства от ЕС за плащания, в т.ч. и авансови, които Община Русе има по проекти, финансирани със средства от Европейския съюз, по други международни, национални и други програми, включително и на бюджетни организации, чиито бюджет е част от общинския бюджет. Във всички останали случаи, при възникване на потребност от предоставяне на временни безлихвени заеми, кметът на общината внася предложение за предоставянето им по решение на общински съвет.

15.2. Да разработва и възлага подготовката на общински програми и проекти. Да кандидатства за финансирането им със средства от Европейски структурни и инвестиционни фондове, и от други донори, по международни, национални програми и други програми, и от други източници, за реализиране на годишните цели на общината и за изпълнение на общинския план за развитие.

15.3. Да сключи договори с Министерство на културата за съвместно финансиране на културни институти, както следва:

15.3.1. ДТ „Сава Огнянов” – 100 000 лв.

15.3.2. Държавна опера – 100 000 лв.

15.3.3. Държавен куклен театър – 70 000 лв.

15.3.4. Средствата да се предоставят при спазване реда на Закона за държавните помощи.

**16.** Финансирането за външни дейности по културата в размер на 529 500 лв. да се използва за финансов принос при кандидатстване към Национален фонд „Култура“ по Програма за безвъзмездно финансиране „Ново поколение местни политики за култура“ с цел ефективно изпълнение на дейности, предвидени в рамките на Националния план за възстановяване и устойчивост.

**17**.Дава съгласието си Второстепенните разпоредители с бюджет от функция „ Почивно дело, култура и религиозни дейности“, група „Култура“ да прилагат системата на делегирани бюджети, като събраните собствени приходи остават за техни цели, съгласно Приложение №1А.

**18**. Одобрява разчетите за разходи по План сметка на дейност „Чистота“ за 2024 г., съгласно Приложение №32.

**19.** Няма просрочени задължения от предходната година. Одобрява размера на просрочените вземания, които се предвижда да бъдат събрани през годината /10%/, съгласно Справка за просрочени вземания и задължения по Приложения №29 и №30.

**20.** Приема за сведение Протокола от публичното обсъждане на бюджета, съгласно Приложение №31.

**Точка 5**

**Определяне на зам.-делегат на Общински съвет – Русе в Националното сдружение на общините в Република България**

 **Г-н Христо Попов:** Давамдумата на господин Белоев.

 **Акад. Христо Белоев:** Предлагам, гледано е по комисии, да допълним предложението си от предходната сесия за резервен член да бъде избран Стоян Христов.

 **Г-н Христо Попов:** Има ли изказвания по тази точка? Няма. Който е съгласен с направеното предложение, моля да гласува. Режим на гласуване.

**КВОРУМ – 43. С 43 „за“, 0 „против“ и 0 „въздържали се“ се прие**

**РЕШЕНИЕ № 120**

На основание чл.21, ал.1, т.15 от ЗМСМА, във връзка с чл. 12, ал. 2 от Устава на НСОРБ, Общински съвет – Русе реши:

В т.1 от диспозитива на Решение № 9/05.12.2023 г. на Общински съвет – Русе след съществуващото изречение се допълва ново изречение със следния текст: „Определя Стоян Христов за зам.-делегат в Общото събрание на Националното сдружение на общините в Република България.“

В останалата си част Решение № 9/05.12.2023 г. на ОбС – Русе остава непроменено.

Настоящото решение допълва Решение № 9/05.12.2023 г. на Общински съвет - Русе и е неразделна част от него.

 **Акад. Христо Белоев:** На всички пожелавам приятен ден.

**ИЗГОТВИЛ: ПРЕДСЕДАТЕЛ:**

 **/Йоанна Гочева/ /акад. Христо Белоев, дтн/**